url: =ZAM Thupuak :: 26 Aug 18 (Khuado, Idol, Football) :: ZOMI DAILY\nposted on 25 August 2018 at 11:24 am Lomkholna: Malaysia, News, ZAM, Zomi\nZOMI IDOL MALAYSIA – 2018 MIN KIPIA THEI HI :: Kumsim ih neih ngei om mah bangin Zomi Khuado pawi muakna in ih bawl zel Zomi Idol Malaysia-2018 ah a lutnuam te in min ki ap thei ta hi. Zomi Idol Malaysia-2018 a ding in Idol Committee pan in hong teel khiat uh late pen\nhih dawng (3) hi ding hi. Idol tawh kisai in a nunung min piak theih ni ding pen September 10, 2018 hi ding a, kidem ding ni pen 17, 24 September leh 01 October nite ah hi ding hi. Idol lut man pen RM 150 hi ding a, sound track pen Committee pan in hong kivai hawm sak pah ding hi. Idol tawh kisai in tel beh nop a om leh Sia Thawng Pi 016 644 3011, Sia Enpi 017 334 2760\nZomi Khuado pawi bawl ding tawh kisai in 08 August 2018 (Wednesday) ni-in ZAM zum ah thudotpi te tawh kikup khopna kinei in, Zomi Ngeina Khuado Pawi limtak bawl dingin thukimna kinei hi. A mun dingin Zomite Khuado Hall, Chin Woo Stadium mah ki kipsak hi.\nKhuado pawi nasiatak a bawlna dingin sum leh pai tampi hong kisam ahih manin muanna leh lametna lianpi tawh Khuado Committee in anuai a bangin ma pang khawm dingin kong zawn uh hi. 1. Khua kipawlna pan RM200 pan a tungsiah, 2. Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pan khop na dingin kong ngen uh hi. Khuado ni dingin 15 October 2018 (Monday) ni dingin kikip sak hi.\nZAM in kumsim a manngenloin ih bawl zel mah bangin Malaysia Zomi khua kipawlna makaipite leh pawlpi kem Pastor te ading ZAM card free in kibawl sak ding hi. Tua ahih manin Khua kipawlna makaite leh pawlpi kem siate in August 1st-31st sungteng nisim 9:00am-6:00pmkikal hunngahni khat peuhah ZAM Free Card nong bawl nading un ZAM zum pan zahtakna lianpitawh kong zasak uhhi. A thei kha nailo a om leh MZCA, ZCMC leh kipawlna tuamtuam te pan nahilh sawnsak un.\n31 August 2018 (Friday) ni pen Merdeka Day (Malaysia National Day) ahihna tawh kizui in UNHCR zum kikhak ding hi. 03 September 2018 (Monday) ni pan in angeina bangmah in zum kihong kik ding hi.\nACTS zato pen 31 August 2018 (Friday) leh 01 September 2018 (Saturday) nite ah kikhak ding hi. 02 September 2018 ni pan kipan in angei bangin kihong kik ding hi.\nMalaysia gam sunga om Kapteel khuami te kipawlna ahi Teeltui Vontawi makai Sia Thang Sian Mung leh Pa Thang Suang Dongh te ZAM zumah hong hawhin Len nupa vai leh minam vai tuamtuam te kikupna kinei thei bek thamlo in thungetsakna zong hongnei uh a, kilungdam mahmah hi.\nTuimang Khuami Pa Thawng Do Tuan leh Nu Dim Za Niang te tapa Tg. Piang Zom Khai (Kum-22) in TB natna tawh Ampang zato pan in 19 August 2018 ni-in hong nusia aa, a luanghawm pen 22 August 2018 ni-in kawlgam ah kipuak thei hi.\nTuitawh Khuami Pa John Tual Lian Nang leh Nu Pudontiana Goih Khan Ciin te ih tapa Augustine Gin Za Mang in 24 August 2018 ni in hong nusia aa, a luangha -wm kawlgam puak dingin kigel in 27 August 2018 (Sunday)ni-in kawlgam kipuak thei ding hi.\nHih hong nusia ih sanggam te nih hangin ih dah mahmah na ZAM/ZSM pan in ih pulak khia hi. Topa’n a nusiat a innkuanpih te alamdang in hong hehnem tahen.\n1. Khai Tan Thuam (Saizang) Kalena Jaya Clinic\n2. Suan Khan Gin (Zonuamzang) Melaka\n1. Thang Muan Khup Bukit Jalil Camp ah\n2. Langh Lian Tuang Bukit Jalil Camp ah\n3. Gin Khan Suan Bukit Jalil Camp ah\n4. Go Khan Khup Bukit Jalil Camp ah\n5. Lian Khat Pum Bukit Jalil Camp ah\n6. Kam Khan Lian Bukit Jalil Camp ah\n7. Lian Than Mawia Bukit Jalil Camp ah\n8. Nang Suan Khai Bukit Jalil Camp ah\nBELANTIK CAMP AH KIHAWH THEI\nBelantik Camp ah kihawh in Camp sungah om Zomi Pasal 18 leh numei 6 te tawh kimu thei hi. Camp sunga om te tawh hun khat kila khawm thei a, thunget khopna kinei in camp sung aa om ih sanggamte lungdam lua in a khitui hong luanguh ih muh ciang ih nakngek hong na mawk hi. A tawm atam hilo in ih sanggamte noptuam ding ci in ip sungah om sunsun kipia khia thei hi. Amanlang in hong suaktak nang thungetna ah phawk lai ni.\nZOMI TE ADING NASEP : Subang ah Factory Store general Worker pasal citak 3 ki nawh deih hi. Omna pia-An pialo. Nasep hun-Monday to Friday 8:00am to 7:00pm/Saturday 8am to 5pm Nai khat sung khawlhun. Off day- Every Sunday. Khasum-Rm1400. Pau – English or Malay\nZAM zum leh nasepna te adingin mapan khopna hong pia te tungah lungdamna lianpi kong pulak khia uh hi. Zomi te itna veina taktawh ih zumpi a dingin hibangin mapang khawm in nong dinpih na te hang mah uh tawh tuni ciangdong a kikalsuan toto zo ahihi. Mailam ah zong a piakhia zo semsem dingin TOPA’N thupha hong pia henla, a zahtampi in hong thukkik tahen.\n1. Sian Hawm Sang (Buan) RM50\n2. Dal Sian Hung Ministries RM50\n3. Raymond Thang Tung Nung (Saizang) RM50\n4. Thang Kap Sing (Tongsial) RM20\n5. Sian Hawm Sang RM50\nPrevious: Utongmei le Numei\nNext: Khang nih ki nungta lo – molhtum suak ken!


timestamp: atn

url: =Zomi Numeite dinmun lapsanna ~ Suang Khen Pau :: ZOMI DAILY\nposted on 14 September 2016 at 7:00 am Lomkholna: Article, Suangkhenpau\n(Towards Promoting the Life of Zo Women)\nTanglai-in i pu i pate khua khat leh khua khat phu na kila-in lutang na kibeng (head hunting) uh aa, sila-innteng in na kikhawi-in, ukpite in siahtung-siahphei na kai uh hi. Hih suangthu bang-aa a pokhawm ngeina hoihlote leh kideidanna tuamtuamte tu-in beimang khin ahih manin tua in ih minam sungah ih hamphatna lianpen khat ahi hi. Ahi zongin tu laitak ih nuntakna ki-enkik lehang khantohna tampihtak ih neih mah bangin laptoh ding thu tampitak mah ih neilai tham hi. Tuate sungah ka lungsim hong sukha tawntung thu khat om aa, numeite’ dinmun lapsan ding, cih thu ahi hi. Ih bangkua sungah ahi zongin, ih behsung-phungsung leh ih pawlpi sung nangawnah numeite’ dinmun kiniamsak lai mahmah cih pen nial theih ding thu hi lo hi. Tua hi-a hih thului sungah numeite dinmun lapsang theih nadingin lai sim mimal hong hantawn nuam ka hi hi.\n1. Numeite’ Dinmun a Niamsak Thute\nNgeina ih cih pen a hoih a om zah khatin a sia pawlkhat mah na om hi.A hoihte puah-aa a siate ih paihtheih ding ahi hi. Gentehna-in India-gam bangah a pasal a sih ciangin meiphualpi sep-a kihaltumna, sati, kici ngeina bang nei ngei uh hi. A zi hangin a pasal si hi ding hi ci-in a ngaihsut man uh ahi hi. Tua mah bangin naupang khat a suah khit teh a ci a sat zenzen leh dawi lut hi ci-in nithum sung innpua-ah koih uh aa, nithum a cin khit ciangin naupang a naklai leh kep dingin la kik pan uh hi. Ni thum sung an-le-tui ngawlin khuadam-vuuknuai lakah kikoih ahih manin naupangte asi tamzaw hi.Ngeina ih cih pen a hoihlo na om tham hi. Tua bang ngeina hoihlote sangmang William Carey in na phiatsak hi.\nZomite ih ngeina sungah numeite a kiniamsakna tampi tak mah na om hi. Ih paunakte leh ih thuciinte enlehang kimuthei hi. “Numei khat leh zabel khat: numei hangsan akpi kihta; numei sat ngeina zam tum ngeina; numei khua leh sakhi khua; numei khem leh vamin khem; numei thu leh sialpiki-in kilam lo: numei vakhat thusia zong; numei in zawhlah neilo; ” cihte pawlpen numeite’ hihna (dignity) niamsak mahmah hi.Taseel manin zite a kimak banah tapa neikeileh zong kimathei mawk hi. Kamsiatna tawh a pasal in sihsan leh kikaikhia tangial mawk hi. Numei in pasal ma cih om ngeilo-in pasal bek in mathei se hi.Gamh leh gou kitan lo-in innpi-dolcial kiluahsak lo hi. Behsung-phungsung khang kisimna ah kihello hi. Numei lo-in khang piangtheilo hi napi’n numeite tawh khang kisim ngeilo hi. Mi’phungsung tangsung tung ding kici ahih manin pilna-siamna kisinsaklo hi.“Numei peuh, numei leltak, numei san,” cih bangin neubawlna kam hoihlote tawh kihopih thei niloh hi.A lawmngaihpa tawh kitengsak lo-in utlopi-in ngaihloh khat tawh kitanggawm hi.Tua bang ngeina(culture), ngaihsutna(mind-set) leh innkuan(family) sung pan khangkhia ih hih manin tuni dongin numeite kipampaih mahmahlai mawk hi.Tua ahih manin numeite kibawlsia-in kisat gawpgawp aa, nupa omkhop (sex object) nading bek danin ngaihsutin pasal tawh liangko kikimsak zolo-in ih niamsak(inferior to man) den hi.I tual nuntakna sungah numeite pen pasalte sangin kiniam koihzaw( lower status) ahih manin a lungsim ngaihsutna uh zong na niampah lian hi. A teel theihloh uh numei hihna tawh niamsakna leh pampaihna thuak uh hi. Hih bang ngeinate pen pasalte’zawhthawh tual nuntakna (male-dominated) sung panin hong piangkhia ahi hi.\nKa neulai-in ka nu in , “Bawi ka nik hong tupsak ve,” hong cithei hi. Kei zong ka nu’ niik pen kihbawlin akciang tawn tawh tepin ka piase hi. Ka nu in, “ Bang hangin tuacih hong piak sese na hia? Niik sung pan-aa piang hi lelo na hia?” hong cingei aa, tu’n ka ngaihsut teh ka nu’ hong cih nak manlua mahmah aa, tual nuntakna leh ngeina hoihlote in hong hilh hitah maw ci-in ka nung pawk pha mahmah hi.\nLeitung biakna tuamtuamte ih et ciangin numeite kineubawl mahmah hi. Judah pasalte in, “Pasian aw, numei-in nong bawlloh lungdam ing,” ci-in thu bang ngen uh hi. Numeite in kha neilo peuh cizanzan uh hi.Kawl biakna bangah zong, “ Nibann tun nadingin numeite pasal-a piang masa ding, “ cih bang upna na nei uh hi. Pasalte pen innsung pasian( ein-oo-nat- head of household spirit) in koih uh aa, pasalte bek vang\n( hpon-power/glory) nei hi ci uh hi. Tua manin pasal vangneite( phonggyi-monk) ci uhhi. Islam biakna sung bangah biakinnah apai theih loh banah, khuasung kongzin nangawnah kivaksaklo hi. Ei Khristian biakna sungah zong numei nenniamna tampi mah na om hi. Pasian’ lim-le-meel nei pen pasalte bek danin kingaihsun hi. Pianpih mawhna pen numei hang hi, kicita sawnsawn hi.A nungta Pasian mahmah zong pasal dan dingin kingaihsun hi. Pasian’ siampi dingte zong pasal bek dingin ih ngaihsun hi. Ih Laisiangtho mahmah in zong pasalte bulphuh-in thu na sung-aa na ciamteh hi. Gentehna-in mihing tul nga Jesuh in a vaakna ah numei leh naupang kihello hi, ci-in kiciamteh hi (Matthai 14:21). A taktakin numei leh pasal kisim leh Jesuh’ nasepna tua sangin a minthang zawlai suak ding hi. Laisiangtho a gelh mi pawlkhate zong Judah mite’ ngeina sung panin pusuak khia zonai lo ahih mahnin pasalte bulphuh(androcentric) a kigelh ahi hi. Numeite bangzah ta-in pilin degree ngah ta seleh Nipisang laihilh ciang bek mahin kikoihlai mawk hi.\n1.3 Numeite Mahmah\nNumeite’ dinmun a niamsak thu khat in numeite mahmah ahi hi. “Ei numei hi ve hang; ei a cingtak lote hi ve hang, bang paungam mah ding; bang vaihawm zo mah ding?” cih lungsim vom uh ahih manin tua in a lungsim uh niamsakin (inferiority complex) kimuanna neizolo uh hi. Khensat ding thute khensat theilo-in vaihawm ngam ding thute vaihawm theilo uh hi. Lokhokho ding leh singpuapua ding bek mahin kingaihsunsun lai uh hi. Buukteptep ding leh tuibuk muanmuan thei ding bek mahin kingaihsun khalai uh hi. Mipil-misiam hih ding ngaihsun ngamlo uh hi. Tua manin tualsung-khuasung leh pawlpi sung khawngah numei makai thei khat a om hangin ih zahpih lai hi. Numei’ makaihna nuai-ah numeite mah om nuamnailo uh hi. “Numei peuh pau kaka dah henla: omsuk peuh leh ai’ve” ci-in numeite mah phun masa uh hi.Thuhoih-lahoih a hi phial zongin numei’ gen ahih leh kimangnuamlo lai hi. Khatvei Khuado pawi bawl nadingin innnuai-ah papi khat in vok a mat leh a zi in, “ A bil pan man ve, “ a cih leh a pasal in a zi thu a man ding ut lo ahih manin a mei pan man aa, a khut kitol aa vok gamlakah taisuah ahih manin tua kum khuado pawi kibawl zolo hi,” kici hi.\n2. Zomi Numeite leh Pasalte Liangko Kikim Na’ng\n2.1. Numei Hih Ding Kiteeltheilo\nNumei hih ding a kiteelthei hi lo a, Pasian’ hong piak letsong lianpen ( intrinsic gift)ahi hi. Tua ahih manin numei hihna hangin kisimmawh, kizawnsak leh kinenniam nading thu omlo hi. Liangko kikim tak-a nuntak nading hi zaw hi.Numei-a a kibawl manun pasalte’ neih theih hetlo naubu aa kipan nawizu cihte leh naukepdan cihte pen numeite manphatna ( inherent value) taktak ahi hi. Leitung thu-ah zong numeite kiniamsak ahih manin gam makai ding kiteelna ah zong me(vote) kipiasaklo hi.Tua manin numei pil masa ahi Hubertine Auclert, Sojourner Truth(1797-1883), Elizabeth Cady Staton(1815-1902), Lucretia Mott(1793-1880), Susan B. Anthony(1820-1906) leh Carrie Chapman Catt(1859-1947)-te’ hanciamna tawh numeite in mee a piak theih nadingin America gam panin hong hanciam uh aa, 1893 kumin New Zealand gamah numeite in mee piak theih nading thukhun bawl uh a, leitungah a masa pen gam hong suakpah hi.Tua zomah 1906 ciangin Finland gam, 1918 ciangin Rusia, Canada leh England gamte in numeite mee piaksak theihna thukhun hong bawlta uh aa, 1920 kumin America gam in hong zom uh hi.\n2.2. Pasian’ Lim leh Meel-aa Kibawl Mihing\nNumeite zong Pasian’ lim le meel (imago dei)mah tawh a kibawl ahi hi. Piancil sungah mihing kibawlna thu mun nih ah om a, a khatna-ah numei leh pasal a kibang lianin thakhat thu-in na kibawl in (Pian. 1:27), a nihna ah ahih leh pasal na bawl masa-in a nakguh panin numei na bawl hi(Pian. 2:22). Tu ni dongin numeite kiniamsak nuam ahih manin a nihna bek Khristiante in kibulphuh aa pasal a huh a kem dingin numei kipiangsak hi cih danin kikhia hi.A taktakin a huh a kem ding cih pen pasal kicingtaklo hi, cihna hi zaw aa, numei lo-in pasal bucing theilo cihna hi zaw hi. I Laisiangtho mahmah zong pasal thupina(patriarchy ) leh ultungna(male-domination) bulphuhin a kigelh ahih manin Pasian na ngawn pasal ding bekbekin tuni dongin kingaihsun hi.A taktakin cileng Tothum Pasian hihna sungah numei hihna (feminine) na om mawk hi. Pasian in leitung a piansak cilin a Kha tui tungah laam(hover) hi, kici hi(Pian. 1:2). Hebrew lai-in hih Pasian’ Kha cih pen Ruah kici aa, numei nam(feminine noun) na hi mawk hi.Tua mah bangin Greek lai-in Khasiangtho cih pen Pneuma hi aa, tua in numei nam(feminine noun) mah na hi leuleu ahih manin Tothum Pasian ih cihna sungah Kha Siangtho Pasian pen a nu danin kigenthei ding hi.A taktakin Pasian pen pasal hi ding hi, ahih keileh numei hi ding hi, cih pen mihingte in lai sungah ih ciapteh theih nading leh kampau tawh a kilawhkhiat theih nadingaa (linguistic animation) a kibawl hizaw hi. Pasian ii hihna taktak mihing pilna tawh theihzawh ding thu hi lo aa, “Numei hi: pasal hi,” cihna galpek ah om lai zaw hi(God is really beyond gender).\n2.3. Numeite in Pasalte Sangin Hihtheihna Hau Zaw\nMihingte ih pumpi kilamzia leh ih hihtheihnate enkik lehang pasalte sangin numeite in hihtheihna neizawlai uh hi. Pasalte’ neih theihloh taibu na nei uh a, tua panin mihing kipiang hi. Mihing-a min piangte ih nuntak nadingin pasalte’ neih theihloh nawizu na neilai mawk uh hi. Kha sawm sung bang naupaite ahih manun tate itna leh khansuahna ah pasalte’ sangin siamzawtham uh hi. Tua ahih manin numeite pen manpha mahmah aa, hih theihna tuamtuam (potentialities) a neite ahih lam uh kimutheih hi. Zomite’ ngeina sungah numei lo-in khang a kisim hangin numei lo-in khang piangtheilo hi, cih ih pawk gige ding thupi mahmah hi.\n3. Zomi Numeite’ Dinmun Bangci Lapsang Ding?\n3.1 Pilna Sinsak Ni\nPilna ih cih peh thupi mahmah hi. Laisiangtho in zong na gen hi (Paunak 1:7). Pasian pen a pil Pasian hi aa, Pasian in mipilte mah na zang aa, Laisiangtho mahmah zong pilna bu hi pah hi. Tua ahih manin sangmang Joseph Herbert Cope in zong ei Zomite pilna tawh hong pantah ahi hi.A beisa hunin gam khat ii hauhna pen sum-le-paii, neih-le-lamh leh leisung sumpiang tawh kiteh hi. Tu hun ciangin tuate tawh kitukteh nawnlo-in mipil bangzang om cih tawh kiteh ta hi. Bang hang hiam cih leh sum-le-paii cihte pen zang lehang a beibei hi aa, pilna ahih leh zang lehang hiam semsemmawk hi. Pilna ih cih pen nget in ne theilo-in, kekseu thei lo-aa kiguksak theilo hi. Zang semsem lehang hiam semsem bek tham lo-in kimeet semsem laimawk hi. Gentehna-in Singapore, Korea, Japan ih cihte pen gamneu leh leisung sumpiang a tawmna gamte vive ahih uh hangin mipil tam uh ahih manin khangto mahmah uh hi.Singapore-te bangin a tuinek uh pen Malaysia panin a lei uh hi, kici aa, amaute in tui siangtho-in(drinking water) bawlin Malaysia gamah a zuakkik uh ciang tampi tak meet hi, kici hi. Kawlgam bang leisung sumpiang a tam mahmah hangin mipil ki-omnawn lo mawk aa, mipil sunsun teng lah gam dang pai mang(brain drain) ahih manin leitungah gam zawngpen khat suak hi. Kawl gam sungah Zogam in leisung sumpiang a tawmpenna mun ahi hi.I gam leh minam ih lapsan nadingin pilna ih hanciam ding kisam pen hi.Pilna tawh ih minam puah dih ni. I leisung sumpiang pilna hi sak ni.\nNute tawh ih kithuahna tampen ahih manin Zogamah mipil tampi a pian nadingin numeite in nakpi takin pilna asin ding uh kisam aa, pilna a nei numeite zong amah tawh kituak panmun leh za ih piak ding hun hi ta hi.Kumpi nasepna, tual sung nasepna leh pawlpi nasepnate ah a pilte a pilna tawh kituak-in panmuh guan aa, ‘amah numei hi lel,’ cih ngaihsutnate ih paihkhiat ding kisam ka sa hi.Tedim kampau Zomi numeite sungah pi Don Khaw Cing pen pilna sin masapen hi dingin kigen aa galpi nihna ma-in Monywa ah nausuak zato pilna lam na sinkhin hi. Kawlgam-aa sangmang masa khat Burman Baptist Missionary Convention-aa thuzeekpi sem ngei Erville E. Sowards 1950 kumin Khamtung gam hong pai hi. A ciahkik ciangin hi bangin thu na sung hi: Hakha ah tan 7 numei khat bek ka mu aa, Tedim-aa F. O. Nelson Lai siangtho sangah numei li kah in, nihte (Pi Luan Za Cing leh leh Pi Niang Khan Ciin) in kumli sinin zokhin uh a, khat(Pi Niang Khan Ciin) Assam ah zato pilna sin hi cih ka theih manin ka nuam mahmah hi. Khamtung gamah sangnuapang 6 ciangin numei khat bek in pilna sin zo hi, ci-in thu na sung hi.\n3.2 Siamna Sinsak Ni\nZalom 21st sungah ih lut ciangin na khempeuh kidemna vive hi a, a pil a siam, a kivate bek in mun hong ngahta mawk hi.Khutdawh ngente nangawn siamna khat neihkul ta hi. Tua bang hun sungah Zomi numeite in siamna leh kivakna khatpeuh mah ih siam ding kisam hi. An huan mehhuan-a kipan nisim nuntakna-a kizang na khat peuhpeuh ih sin ding thupi hi. Khauphan leh puankhuai ahi zongin kizep-kipuah dan dongah midangte etteh-aa siamna ih sin ding kisam hi. Tu hun ciangin na khat peuhpeuh ih sep nop leh Mangpau leh computer ih siam kul ahih manin tuate a siamsa vive ih hih ding thupi mahmah hi.\n3.3 Numeite Panmun Pia Ni\nNumeite’ dinmun i lapsang theih nadingin panmun i piak theih ding kisam hi. Kipawlna khat peuhpeuh leh pawlpi nasepna sungah numei le pasal panmun a kikimin(gender balance) panmun i piak ding kisam hi. Mailam ah zong a pil a siamte a pilna uh tawh kituakin za leh vang i piak ding kisam hi.Tua ciang bekin i nasepna hong tangzaizo zaw pan ding hi. Pasalte leh numeite dinmun ih kikimsak ding(gender equality) kisam mahmah ta hi.MIT sang ka kah sungin Student Council ah kum nih sung makai-in ka kihel aa, makai ding ka kiteel ciangun numei leh pasal a kikimin kiteel ciatciat hi. Tu laitak leitung gam makaihzo numei tampitak a omlam zong i khuadak ding kisam hi. 2009 December kha sungin Dawei-baik Kayin Baptist Churches-te sungah MIT sang min tawh gospel ka pai leh pawlpi kem numei tampi a om banah upate sung nangawnah numei tampi a kihel ka muh ciangin lamdang ka sa aa, theihhuai tampitak hong theisak hi. Tu kumin Tedim Baptist Church-Yangon in zong upate sungah nupi nih hel ahih manin thu tampi hong hilh ka sa aa, ka angtang tuam mahmah hi.\nTu hun pen thatang zang-aa nasep hun hi nawn lo-a khuak zanga nasep huh hi ta hi. I tutmun panin internet tawh leitung mun khempeuh kizin kawikawi theita hi.Leitung pen khuata (global village) hong bang takpi mawk hi. A pil a siamte a pilna leh a siamna tawh kituakin panmun kipiak huh hita hi.Tua hi-a, i minam sungah liangko kikim takin na sep hun hi a, a hoihlo ngeinate pai-in a hoihte puah aa, ih Pasian’ thu theihnate zong zaisak zawdiak in, tualniam Zomi numeite’ dinmun ih lapsanna in kumzalom 21 sungah hong tou tham ih masuan lianpi khat hi, ci-in ka hong theisak nuam hi.\nMr. Suang Khen Pau\nPrevious: Christian Hymn te’ tangthu: Bethlehem Khua Neu Mite Aw\nNext: Tu ni-in a lipkhap huai thu khat Zogam ah piang ~ Thang Khan Lian\nAwle tawh Selfie kizaihpih sawmnu Awle in pet ~ TK Lian\nZomi Forum DVD Tedim ah ki ngahta\n2017 Vision bangcineih ding ~ Pau Do Lian\nNigeria gamah Suicide Bomb sukhamding in numei kizang


url: =Kawlngam Vanleang Taak Vai ~ Thu Tatuam (Siyin News)\nKawlngam Vanleang Taak Vai\nSaturday, June 10, 2017 Kawl Ngam Thu 2 comments\nSuakkhial Kawlte vanleang sia Andaman tuipi sungah taak aa, azongte in luang 31 mu zo in kison hi.\nVanleang sia Myiak pan Yangon ah nilaini sun nai 1:35 pawl in pi 18,000 (5,486 metres) thet laitak asuak khial hi.\nSente vawt vanleang Shaanxi Y8 namte hi in, avawt company (China National Aero-Technology Import & Export Corporation) te in zongh hi suakkhialna vai ah huu ci in kison hi.\nSuakkhial nasung kihel Captain Than Soe ii zi Daw Yi Myint Than in June 9,2017 ni nau tapa khat Yangon ah nei hi. Apa Capt. Than Soe in nausuak tusia lap tu in apai hi aa, suakkhial vanleang sungah akihel ci hi. Src: Popular News


url: =Kong kawcik ah lut ding kuate hiam? ~ MUC\nKong kawcik ah lut ding kuate hiam?\nAdmin 11:11:00 AM Articles, Religion Articles\nCiimphawng TV en-en leng Sea World khawng, Disney Land khawng, a nopcit dan ong kilak lakin naupangte genloh ei ulian khangtak khinsate nangawn ih painoptha ongsuak hi. Topa Zeisu ong lamsak Kham Khuapi tawh teh mawkmawk ding hikeisam naven tomno khat lungnop suutpakna dingin et cim lo ze-etna zangkuammun ahi hi. A ut khempeuh kikhaamlo a paitheihna mun zong ahi hi. Ticket neih nakleh.\nTicket neih hang zong ut bangin nuamtakin kilut theilo lai hi ei! Lutna ding gate kawcik lua kisa, tong tantan sikzawl kipei bualbual in ong control lai, gate cingten i ticket ong sittelna mah, i pumpi ah deih loh bang puakha hiam tit..tit..tit..signal eng suak leh phadawm, san kha henla palik te' matin omkha vanglak leng,,,,,, kawlgam palikte thunuam zawlai kha ding uh hi. Hmm...hm....Kong kawcik thu hizen ei', ki honlut theilo, kuaciik lua a cinuam, lutkhin leng lah tuisung sumkuang khah bang.\nTuhun teh a theilo zaw ka hiam, a zalo ka hiam, a ki sa nawnlo a hiam? Ko neulai bang 'Ka sap mi a tam hangin Ka teel mi a tawm hi' cih 'LA' ngaih mahmah, thang mahmah, mi kim in sak hiauhiau leh sak zel zelin ki nei hi. Ih sak kawmkawmin a teel mite tawm ahih teh ei seventh-day te hi hang a kici hilai hi. A La aa a saknop hangin A thu aa ong ki gen teh san hak kisa, ki dong kikkik, ki sianpiah ta leh kidong kik kiknuam teitei veve, a gente lah gim, a dongten lah cimtak tuanlo. Bang hang ai tam?\nHih La ong piankhiatna Topa Zeisu Kammal Matthew 22:14 Mi tampi a kisap hangin tawm bek a ki teel hi, cih ahi hi. (Bang dia a vekpi-in teel lello aiding?)\nIh Topa in kua teng sam hiam? Matthew 11:28 Vangik pua aa gim mite aw, ka kiangah hong pai un tawldamna kong pia ding hi.\nVangik pua aa gim mi kua hiam? Zeisu in tawldamna a piak kua hiam? Zan thapai vangik pua aa gim mahmah Judahmi Ulian Nicodemus ahi hi. Topa in Israel te' siapa, mipil, ulian Nicodemus aw, John 3:16 For God so Loved the world that He gave His only begotten Son, that whosoever a um khempeuh in Him should not perish, but have everlasting life. ci-in thu na hilh ngekngek hi.\nPasian in Amah a ki up theihna dingin lampi nam tampitak khung hi. Syrian Galkapmangpa Namaan en pak ni. Israelte' Pasian a theihna dingin natna satna phaknatna na vei hi. Elijah kamsangpa' thupiak na tawh Jordan gun sungah na ki tuiphum hi. Damna hong ngahkhit teh Israelte' Pasian um, muang, bel pah tinten hi. Israelmi khempeuh in theihpih khinlo ding uh hi. Ih upmawh hetloh dawibia mi khat vantunggam ah ih muh dan ding, tua dan hi. Ih neulai a SDA suak hetlo dinga ih upmawh ih kikholh pih lawm le gual te ih kithuahpihnotloh kum tampi khit ciangin SDA na suakin na khauhpai mahmah uh hi. SDA a suahlam uh theilopi vantunggam ah kimu khaleng lamdang ih sak dingte pawl hi. Ei' theih lai-in ih lawmpa pen Pasian um or thuzui zong hibeeklo, Lawki (Namaan) hi.\nPasian' ong sapdan leh lam ong lahdan a munmun a khuakhua zui-in ki lamdang ding hi. Khat veivei Evangelist te a zatna mun, Pastor te a zatna mun om dinga khat veivei Namaan sila numeinonu a zatna om ding hi. (Advanced light khuavaak muhkholhna a tuatuam) Pasian umlo pipi, theilo pipi Pasian in bantang kaihin vantunggam tungsak mawk leh dawimangpa nak lungkimlohlua mahmah zel ding hi. Tua ahih manin 'thu ummi khempeuh' (a umlo khempeuh hi- lo) nuntak tawntungna ong khaam hi. A um mi khempeuh adingin zong Zeisu Khazih bek mah tawn tung nuntakna lampi ahi hi, Nicodemus leh Topa Zeisu. Saptuam teeltuam ong nei hi zenzen lo hi. Ahi zongin.....\nA um mi khempeuh nangawn sungpan tawm bek mah ki teel ding hi, Matthew 22:14. A bangci totolai hiding ahia leh! Matthew 22 Vantung ki ukzia pen mopawi thugentehna tawh ong hilhna ahi hi. Atom in gen leng gentehna tangthu tawpna ah 'mopawi siimna puan silhlopi-in mopawi siimpa' ong hi hi. Kumpipa' tapa mopawi siim ding a kisam (Jews) mite kuamah pailo uh hi. Tuatak ciangin kumpipa in mihoih mihoihlo cilo-in na muh mi khempeuh mopawi siim dingin va sam un, ci-in a nasemte sawl hi.\nA sap mi bangzah a hiam? Kumpipa inn dimleet dektak hi. Hih mopawi siim khempeuh in mopawi ann ahi bawngsa tuusa keelsa ne kimkhalo ding uh hi. Mopawi siimna puan a silhte bek in ne khading uh hi. Gospel messages tawh genteh pahpah ni, mate.\nGospel messages zakna bek tawh ol takin sehnel tungah inn lam ziaute in gupkhiatna ngah ding tichia lo hi. Gospel messages zakna tungtawnin haksa sapipi mah inn lam nuamin sehnelteng tokhia, luak khia, paaikhia aa suang tungah inn lamte in guah a zuu aa tui a khang zongin a puk ngeikei ding uh hi.\nPeter in bang ong ci vaikhak hiam cih leh, 2 Peter 1:10 Sanggamte aw, Pasian in note hong sapna leh hong teelna ah a kip taktak na hihna dingun hahkat mahmah un. (hih nilnel ding ong vaikhaklo hi).\nJudas sia kaazoh banga a tawpdong bangci? citak zolo, sum deihluatna in guiawk sak hi.\nTopa Zeisu in ong telsiam mahmah hi. Na kipatcil un bel haksa sakha mah nu teh, ahih hang.....\nMatthew 24:13 Ahi zongin a bei dongin a thuakzote in hotkhiatna ngah ding uh hi, ong ci hi. Luke 13:24 Kong kawcik tawnin na lutna dingun hanciam un. Mi tampitak in lut ding a hanciam uh hangin lut zolo ding uh hi, ci-in hong gen lai hi. Damascus khuapi tawh tehna in Israel gam kamsang Elijah tenna mun kong kawcik lua ahih manin Namaan a sakolleng tawh pai theilo dektak ci hilo ahia, mate. Namaan bangin hanciam mahmah a kulna ong gen den uh hi.\nHanciam kulkei e, ei' hihzawh ding hikei, aci christian mi tam mahmah hi. Zeisu leh Peter kammal a nialnial uh hi. Um peuh leng cih denkeei tawh ong kilamdang mahmah hi. Kuaman hanciam nopnaneilo, mopawi puan kisam salo uh hi. Tua manin ka sap mi tam a, ka teel mi tawm hi, a cici na hi hi.\nPeter in Pasian' deihna ong gen hi. John 3:16 tawh kibang dektak ka sa hi. 2 Peter 3:9 Mi pawlkhatte' ngaihsut bangin Topa in a kamciamna a hong tungsak hak hi zenzen lo hi. Note khat beek in siatna na thuakkhak dinguh deihloin na vekpi un na kisik ding uh deih ahih manin hong pai nailohna pen note hong khualna hizaw hi. Pawlkhatten Zeisu ong kum mengmeng leh utsiing ci uh hi. Tua bang mite thu khual a kici diam? Pasian in Sodom leh Gomorrah a haltumna pen tu laitak a eite ong khualna hizaw hi. Tua hikei leh HIV, AIDS natna hia hun peka kipan ong kizel khin dinga nang le kei Christian ih hi kei pelmawh ding hi.\nKhasiangtho leh Mothak in a dangtak mi khempeuh hong pai uh hen la, a deih mi khempeuh in nun takna tui a khawnkhongin ong la ta uh hen. Mangmuhna 22:17


url: =I khuapi zem ni ~ Rev. Thang Khawm Pau :: ZOMI DAILY\nposted on 8 August 2016 at 7:29 pm Lomkholna: Article, Tedim\nTedim khua in Mangte teenna khua ahi hi, ci-in Cope topa’ laibu bawl sungah i mu thei hi. Leitung minam tuamtuamte ii khantoh ma in Mangte pen eite sangin ana madawk mahmah minamte a hi uh hi.Hih mite in leitung mun tuamtuam na la zo uh a, om nading mun le gam annek tuidawn alim theithei pumpi kisap bang teng, pumpi thahat nading, mit, guh, khuak, vun, ci le sa hoih nading cihte na zong uh a, ahoih tampi mukhia-in tua bangin gamta in nuntak khuasak zia na nei uh hi.\nTedim khuapi pen mualtung khua khat hi a, tuipi panin 5667’ sangin khua hun nop bek mahmah mun khat ahi hi. Leitung mun tuamtuam ah hih bang khuahun nop a nei mun le gam tam het lo hi. I gam sungah zong khuahun nop penpen mun khat hi gige hi.\n2009 kumin World Vision pan Kawlgam nasepnate en dingin America pan Charles le azi Ernie te nupa Tedim khuapi hong zinpak uh hi. Azi Ernie in Tedim khuahun le a kim apam nuam sa lua mahmah ahih manin a pasal tungah, “Khualum hiahua Yangon ah na zumpi uh na koih uh sangin hizah a khuahun le mun nuam omna Tedim, Chin State ah bangdia koih zaw lo na hi uh hiam? Yangon pan Kawlgam sung mun tuamtuam na zin theih uh mah bangin Tedim pan Yangon le mundang khuate kizin thei lel hi lo hiam? Vanleng a tuang ding hi le hang tai 57 a gamla het lo mun pan kituang thei lua hi. America gam a i inn pan vanlengtual i pai tawh kibang lel hi. Na zumpi uh tuah huai sa mahmah ing,” ci tantan keei hi.\n2000 kum ma deuh lai-in Japante mipil pawlkhat zong hong zinin, “Khamtung tengah teeng un la Kawlpi zaang teng na logam dingun kho le uhcin an na kham mahmah ding uh a, gamdangah zong puak zo lai ding hi uh teh. Khamtungah teengin mualdawn pan a hong luang luitui siangte dawn leng kua cina in tautau nawn ding ahi hiam, ci ngaungau uh hi.\nHizah a gam khangto mahmah gam pan a hong zin mipilte teen nopna “Mim bang i pianna Tedim khuapi nuam” Pasian hong piak a ithuai, apuah huai, azuun huai mahmah ahih lam phawk kik dih ni. Tua ahih manin i khuapi sung akilawm dingin kep siam ding, i zep siam ding leh zuun siam ding thupi mahmah hi. Thu nih kikum pak dih ni.\nKhatna ah inn kim inn pam siangthosak ni. Mimal khat ciat in plastic tawh kitun nek theih van tunna tuamtuam, PK hawng, suaklu hawng cih bang ninte ninbung ah hoih tak pai ni. Utna peuhah i pheng paih ciangin kim le pam nitna piangsak ahih manin eimah mimal ciat ii vaipuak ahi hi. Ninbung tawh innkuan leh veng sung teng kipantah in hoihtak nin pai ding hi hang.\nNihna ah Kawlpi pan a van hong kipuaktote agent a sem tampi om ta hi hang. Tuate in laidal golpipi tawh vanzuak taangkona (Advertisement) suan dingin hong pia uh hi. Tua laisuante tawh Kam Hau lampi dung a inn mai khempeuh kidim a, athak tawh alui tawh kisuang deudau hi.\nI inn lamziate hoih thei mahmah a, aza amel tuamtuam zutin etlawm thei mahmah hi. Innza kizat hun lai sangin tampi etlawm zaw tham ta hi. Ahi zongin atung a i gen laisuante in a hoihna leh a etlawmna kiamsak mahmah hi. Tuate pen ataktakin ei a innteekte met nading om het lo a, lai hong suangte met nading vive ahi hi.\nA diakin tua bang taangkona laisuante pen sumzuakte met nading zu taangkona khawng bang tam mahmah hi. A taktakin inn maite ah hi bang laite suangsak het kei leng hoih zaw tham ding hi. Hih laisuante pen bang tawh kibang hiam cih leh melhoih mahmah khat biakinn ah kikhawm ding, mopawi pai dingin nikten puansilh a hoih pen tawh kizemin make up hoih pen tawh kithawi napi khedap gina lo ‘C kilehbulh’ abang niknek zawzen khedap ka gawp ataw avang khin khat bulh sa a inn sung pan hong pusuak tawh kibang hi.\nTua ahih manin lamdung a innte leh sumbukte pen laisuante tawh kidimsak kei leng hoih mahmah ding hi. Gamdangte bangin i inn kawmte tungah “Stick no bill (Kyawnyar ma kat yah)” ci leng hong kisuang tantan ngam sam lo ding hi. A suang nuam teiteite in akhuam tawh atuamin asuan ding uh hi lel hi.\nInnteekte mah athupi pen ihih manin khuapi hoih nadingin eimau ciat in kemin puahin zuun ciat ni. Hehpihna tawh i TEDIM khuapi zeem ni. Rev. Thang Khawm Pau\nPrevious: Malaysia pan Kawlgammi thongkia mi 138 ki ciahkhiasak ding\nNext: Pakistan Hospital khatah Bomb puakkham, mi 63 si, 90 val liam\nMyanmar, Rakhine State sungah akiphum Hindu misiluang 28 kimukhia


url: =Athak Kiuknalam Kalsuanna :: ZOMI DAILY\nposted on 18 March 2016 at 7:00 am UTC+9:30 Lomkholna: Article, Politics, Zokhai\nWritten on 7 January 2013\nLeitung-a azawngpen gamte’ lak-ah Kawlgam kihel-a, tua Kawlgam sung-a Gamseh (State) tuamtuamte’ lak-ah Chin State azawngpen-in hong kiciamteh-hi.\nChin State sungpan-in Zomite’ teenna Chin State Saklam teng-pen nidang-in ahau leh acitak nam-in sanggam dangte-in hong ciaptehna pan-in tu-in aniampen dinmun-ah kiasuk khinta-hi.\nBiakna lam-ah Zomite-pen pawlpi phutmi (church founder) kitam mahmah bilbel-a, ahizong-in kiukna (politics) lam-ah naakpi-in kithaneem mahmah-hi.\nAlaainat-huai penpen-ah, atung-a pawlpi phutmite-in Kawlgam politics paizia hang-in politics limlim-pen Pasian’ deihloh bang-in asehkhaakna abeisa kum 30 sung-in nasialua ahihziak-in gual kibaan nawnlo-in kituantual gawp-hi cih ka’muhna ahihi, banghanghiam cihleh minam khat akhantoh nading-in politics lo-in apiang ngiatlo ahihi.\nLaai Siangtho bupi-pen politics bulpi ahihna phawkthakding naakpi-in thupi-in akisam mahmah ahihi. Politics-pen Zomite-in abeisa kum 30-50 sungteng kitheikhial-hi, banghanghiam cihleh,\n* Kawlgam Kiteelna limlim-ah thuneihna ngahding kituhna;\n* Mee (Vote) ngah nading-in zuauthu zangh-a kamciam mawkpiakna;\n* Niangtui-peuh soklek-peuh, thangkhuaipum-peuh hawm-a mee zonna;\n* Party dangte zuauphuak liang-a siatgenna; cihte-a kipan akihhuai kidemna-tawh kiteelna akibawl niloh man-in hihbang politics peuhmah-pen biakna-tawh akilemlo, akilawmlo ngiatmah ahihi.\nBiakna-tawh akikalh hihbang politics sung-a kibual khaakding biakna pawlpi phutmite-in akhaam uhpen naakpi-a thumaan hi-a, I’ biakna makaaite’ tung-ah lungdam I-kohkohding hong suak-hi.\nBanghang-in hihbang-a akihhuai, zuau kidemna, kheem kidemna-tawh Kawlgam politics hongki nahvawh-hiam cihleh, Kawl Gamukte adiak-in Revolutionary Council hongkah-a kipan-in Gen. Ne Win-in thuneihna khempeuh ama’ khut bek-ah koih-a, tua thuneihna akip nading-in zattheih zatmawh azatna pan-in hong kipan-hi.\nKawlgam-in gamdangte mahbang-in President U San Yo nei-ngei saam-a, Prime Minister U Maung Maung Kha-zong nei-ngei teeisaam napi-in Myanma Socialist Policy Party Makaai U Ne Win’ thuthu-in vaaihawmna khempeuh kikalsuan-hi.\nHibang politics-tawh Kawl Gamukte kalsuan to-in, anua ciang-in thuneihna letcipna (dictatorship)-tawh hong kalsuanpih ahihman-in hih hunsung kipawlna a-om khempeuh-a makaaite-in amau’ miding, asihpih ngamding, molhtum-a azatding, suangtaat saatding, ak-eek kawiciik alawngding mi khawituamna/pahtahsimna cihkhat honglaang mahmah-hi (lpd: U Ne Win-in ama’ suangtaat saatding U Khin Ngyunt khawisim-in Israel gam-ah thukan siamsinna sinsaksim cbt).\nZomite-pen hihbang kiukna ngeina siapi sungpan-a akhangkhia ahihtawh kituak tak-in kiukna lam-ah I-kigolh khaakloh nading-in biakna makaaite-in hong pattah uhpen naakpi-a akipaak-huai ahihi, banghanghiam cihleh hihbang kiukna paizia-pen Pasian’ deihna genloh social justice akici sahkhua thutanna abulphuh commonwealth gamliante leh democratic gamliante’ kiuknate-tawh kilehbulh-hi.\nTuni ciangdong hihbang paizia-mahtawh Kawlgam akalsuan laailaai ahihi (lpd; democratic kalsuanna lam manawh cih kawmkawm-a Kachin Deihngente thaupi-tawh, vaanleeng-tawh kaapgawp cbt). Alutangpi hihbang-in akalsuan nungsang anengnengte bangciding cihpen upmawhna tuamtuam omding-hi.\nTuabang kawmkaal-ah, Zomite’ kalsuan ziading-pen Kawl Gamukte’ zia mahtawh kalsuan khaakding naakpi-in lauhuai-hi. Kawlte-in Zomite genloh Mualmi khempeuh amau’ thaangkam sung-ah a-awkcip ding-a hongdeihna akitelkim ahihi. Tua ahihman-in, Zomite-in athak ngaihsutna leh ngiimna, athak kalsuanna leh sepsuahna I-kipatding kisam-hi.\nKawlgam Huzaap dinmun-pen tulaaitak kip lo-in liing lengleng-hi. Tua hun-in Zomite-in akip khengakna, dinna munkip I’ zonding naakpi-in kisam-hi. Amaan leh alimci politics lam manawh-in minam naseem leh biakna naseemte kikhen cih genloh pankhopding hun ahihi, banghanghiam cihleh Social Justice akici Sahkhua Thutanna bulphuh-in Pasian’ deihna ahi tualsung kihuhtuahna, minam kidonna, kikhualna, tualsung sahkhua khangkhaanna, amaan thukhenna leh thukhaam’ thuneihna tualleenphung (society) I’ phuhding hunta-hi.\nMinam sung-ah Sahkhua Thutanna a-om loh-in minam khangto ngeilo-hi. Gentehna-in, thutanna a-omloh man-in thukhenmaangte-in thu amaan-in khen ngeilo uh-a, golhguuk/sumgolh tam apiazo mi-in thuzo den-hi. Tua ahihman-in thumaan sang-in talzol ki-en zaw-a, thutanna sang-in mihau milian ki-en zaw-hi. Biakna masuan nangawn-ah, Pasian’ thu thei-a, a-um azuui mite sang-in ahau aliante tutphah saang kipia cihbang hongtam ciang-in thumaanthutak mun-ah hauhna liatna hongtu phiuphiau zeel-hi.\nTua ahihman-in thumaanna leh cihtakna, muanhuaina leh haanciamna minam sung-ah damdam-in kiam-a, hauhding liatding bekbek muiituum-in akineih man-in biakna hitaleh minam kalsuanna hitaleh abangkim-ah sahkhua thutanna peuhmah phawk-in kinei nawnlo-in paampaihna thuak-hi. Hihbang khang mialpi (dark age) sung-ah thumaan gente ahaii bangphial-in kituat maita-a, “zuauphuah siamna-pen pilna namkhat” bang-in kiseh liangzah dong-in minam kisia-hi.\nMinam khantoh nading-in, thumaanna (righteousness), muanhuaina (faithfulness), thutanna (justice), lungsianna (honesty)-a kipan mihing’ ading-a phalammanawh lungsim puakzia leh sepsuahnate abulpi vive hi-a, Itna’ gahte ahihi. Piakkhiatna hitaleh, sepkhiatna hitaleh atung-a Itna’ gahte lo-tawh akibawl hang-in minam-in phattuamna ngah zungzung lo-hi (lpd; U Ne Win-in Shwe Dagon Taattung cia apha Taattungpi khat abawl hang-in kibiakpih tuanlo cbt).\nTua hi-a, U Ne Win’ hong thunsa lungpuakzia khempeuh Zomite-in I-kheek/kheel hamtangloh aphamawh hita-hi. Adiak-in Kawlgam sung-a I’ minam kalsuanna-ah, biakna-lam kalsuanna-ah banglam banglam hitaleh I’ kalsuanna khempeuh-ah Sahkhua Thutanna bulphuh-in, tualsung khantoh nading thumaan lampite zong-in zuui-a, kiimlehpaam adiak-in Kawlgam sung-a State dangte bangci kalsuan-uh, Chin State mahmah nangawn-ah Laimite bangci kalsuan-uh, cihte khuadaak kawm-in mite ahoihlam-a demna (kigaalbawlna leh kido nading ahilo) lam-ah naakpi-a mitvaak sak-in biltung sak-a, minam I-kalsuanding lunggulhhuai mahmah-hi.\nTaanglaai Pasian’ mite-in thungen uh-a, athungetna-tawh kizuui-in kalsuan-uh ahihman-in Pasian-in nalamdang lianpipi musak-hi, adiak-in Israel minam kalsuanna-ah Pasian-in gaal adosak zahdong-in nalamdang (miracle) kimu den-hi.\nPasian’ kiang-ah I’ minam’ ading thungen kawm-in, I’ thunget-tawh akituak-in I’ kalsuan keileh, Pasian hongpai suk-in I’ khete hong tawisak loding-a, I’ khutte hong domsak loding-hi. “Moses, na’ ciangkhut zan in,” aci Pa, tui tung-ah lampai ding-in angen Peter’ kiang-ah, “Hongpai in,” aci Pa Pasian-in tuni-in Zomite na khatpeuh angen bekding, alunggulh bekding-a hongdeih hilo-in, I’ ngetna bang-a I-kalsuanding hongngaak Pasian ahihi. Zomi masuan muiibun-in mavang tahen!\nPrevious: Zum Ken It Ngam Lel In ~ Hau Za Cin\nNext: US gamsung khualzinna pawlkhat – 76


url: =Mihing Nam Nih :: ZOMI DAILY\nposted on 14 December 2014 at 7:14 pm Lomkholna: Biakna, News\nLai Siangtho in Christiante nam nih bek in khen hi. ‘Na sat leh sa in la, na vot leh vot in,’ ci hi. ‘Kuamah in To nih na’ sem theilo ding hi,’ ci sawnsawn hi. Sa lah sa lo, vot lah vot lo cih om theilo ding hi ngiat hi. Christian biakna ah Neutral cih om theilo ahih manin khatzaw sam ah om kul hi. Nang koi pawl ah na om hiam? Na deihtelna tawh kizui in na ut utna pawl ah na om thei hi.\nLeitungmi: Lai Siangtho sungah Leitungmi a om thu kiciantakin na gelh zo hi. I Kor 2:14-15 ah, “Ahi zongin Kha Siangtho a neilo mite in Pasian’ Kha Siangtho in a hong piak nate sang theilo uh hi. Kha Siangtho a nei mite bek in theithei uh ahih manin amaute in tel theilo uh a,\namau-a’ dingin a haihuai thu khat ahi lel hi,” ci hi. Hihlai a Leuitungmi kicite pen mihingte’ ngaihsutna leh muhna cianga mihoih a kitheite ciang bek ahi uh hi. Kha Siangtho in a lamdan sakloh mite cihna ahi hi. Sawltak Paul in in a genna ah, “Christian kici, pawlpi a minkhum, kikhawm gige, Pawlpi vai a sepna bawlna khatpeuh a kihel gige, ahi zonga Topa Jesu tawh kizopna taktak a neilote, piangthaklote,” pen Leitungmite na ci hi.\nTuabang mite in leitung pilna leh gelsiamna tawh ‘Christian ka hi hi’ a ci uh ahi hi. Hihte pawlin Kha Siangtho neilo uh ahih manin Dawimangpa’ nuaiah a cih bang bangin gamta uh hi. Hih bang mite in leitung deihna, taksa utna thupisak mahmah uh hi. Nuam a sak bang uh lungsim ngaihsutna nuntakpih zaw uh hi. Kha Siangtho’ lamlahna theithei lo uh hi. Tua ahih manin Leitungmite in amau’ pilna leh gelsiamnate bulphuh uh a, Pasian’ deihna, Pasian tupna, Pasian lamlahnate theisiam theilo uh a, Kha Siangtho in lampi man a kawkmuhte zong theisiam thei mahmah lo uh hi. Tua bang thute a nawlkhin uh hi. Tua ahih manin Leitungmi I hih khak leh Vantung gam I tuntheina dingin Khami I suah ding I hanciam tek kisam ding hi.\nKhami: I Kor 2:15 ah, “Kha Siangtho a nei mite in na khempeuh theithei uh a, ahi zongin leitung mite in bangmah theilo uh ahih manin a lungmang uh hi,” ci hi. Hih bang mite pen Kha Siangtho in a lawn bek hilo in a lungsim ngaihsutnate tanpha uh a suk lamdangte ahi uh hi. Kha Siangtho in hih bang mite’ sungah teng in, lamkaih in, gentuakte gensak in, sak tuakte sa sakin, Pasian’ deihna zong theiciansak a, Khris deihnate telsiam sakin, ama’ sunga taksa deihnate/utnate zong do zo sak hi.\nKhami hihna dingin lungsim khempeuh tawh Pasian up ding, Topa Jesu pen Gumpa leh Topa a san ding kisam hi. Tuabang ahih kei leh Khami ki hi theilo hi. Khami I hih ciangin Kha Siangtho in I utna I duh I deihte hong kheng lamdang pan bek ding hi. Tuabang a khen lamdangna I ngah ciang bek in Khami kihi pan ding hi.\nPrevious: Spirit power leh Soul power kilamdan na thu tomno\nNext: Lungdam kohna: UNHCR Lifetime Achievement Award 2014


url: =US gam sungah Covid-19 Delta Cases asang pen lamah khangkik :: ZOMI DAILY\nUS gam sungah Covid-19 Delta Cases asang pen lamah khangkik\nposted on 26 July 2021 at 4:05 pm Lomkholna: Covid, News, Thomasmung\nCOVID-19 Delta News Update: US gam sungah Covid-19 delta cases asang pen lam ah khang kik\nTulai tak leitungah akizel kik Covid-19 Delta variant nam natna pen gam tuamtuam ah hong nawh khan mahmah aa, USA gam sungah zong zanni in natna ngah thak mi 61,651 kibeh lap kik in leitung gambup ah ni khat sung natna ngah thak atam pen gam in hong tung kik leu leu hi.\nNingkum Covid-19 a suk mahmah hun sungaa natna ngah zah tawh hong kikim to ahih manin CDC leh US kumpi lam te zong hong buai san uh ahi hi. US gam zawh ciang Brazil pen natna ngah thak 49,603 tawh anihna, Indonesia pen 49,509 leh UK pen 39,661 tawh athum leh a li na natna ngah thak atam pen in kimu thei hi.\nAsia gam te sung pan India, Iran, Thailand, Malaysia, Myanmar leh Vietnam te natna ngah thak atam pen in kigual to uh aa, Kawl gam ah zanni ni khat sung natna ngah thak 6701 om in a si mi 319 om hi ci in SAC Galkap lam ten pulak uh hi. Ahi zongin tua sang azah tam pi natna ngah thak leh asi kitam zaw ding hi ci uh hi. Tua hi aa, US gam sung leh Kawlgam sung ciah leh kuan kidawp ciat ding thupi mahmah ding ahi hi.\nUS gam Florida, Texas leh Missouri State thum te ah tu sung teng Covid-19 natna 40% bang khang kik hi ci in White House coronavirus response coordinator Jeff Zients in White House news conference pan taangko khia hi. Tua State te pen Covid-19 vaccine sut atawm (a niam) pen State te hi ci uh hi.\nTua bek thamlo in California, Louisiana, Georgia, Illinois, North Carolina, New York, Oklahoma, Tennessee, Washington, Arizona cih te ah zong tu sung teng natna ngah thak hong khang vat aa, State pawl khat te pen vaccine sun atam na state te zong kihel ve ve ahih manin kidawp huai mahmah hi.\nUS gam sung Covid-19 natna ngah thak asang pen Texas state ii Govenor ahi Gov. Greg Abbott in belh maituam (mask) thu khun te leh Covid-19 thu khun te koih kik ding geelna kinei nailo ci hi. CDC ii ciaptehna ah Texas state mi (population) ii 43.1% in Covid-19 vaccine sun khin ta hi ci uh aa, ahi zongin atam zaw in sun nailo uh hi ci uh hi.\nCenters for Disease Control and Prevention (CDC) ii ciaptehna ah US gam mi 48.8% in vaccine nih vei kisun khin (fully vaccinated) aa, alang bangin kisun nai lo ci uh hi. US state te lak pan Alabama in 33.9% leh Arkansas state in 35.5% tawh vaccine sun a niam pen (atawm pen) hi ci in CDC in genkhia hi. CDC in a genkhiatna ah belh Covid-19 natna thak ahi Delta variant natna pen vaccine asunlo te tung tam kilawh pen aa, vaccine sun nailo te tung lahuai mahmah hi ci in pulaak khia uh hi.\nCNN te report na ah Covid-19 natna akimu thak ii 83% pen Delta variant natna hi aa, atam zaw pen vaccine sun lo te tung kilawh uh hi ci uh hi. Hih Covid-19 Delta variant natna pen Naupang te tung ah zong azah nih in kilawh hi ci in mukhia uh hi ci uh hi.\nUS gam sungah Covid-19 Delta natna hong khan kik hangin Maituam (mask) thuah kik tei tei ding cih thukhun pen Federal kumpi in kikoih kik thei kha ding hi ci in Pu Biden in genkhia hi. Tu ciang dong belh Federal kumpi pan thu piakna belh om nai lo phot hi.\nUS leh UK gam sung pan akithoh khia Pfizer leh AstraZeneca Covid-19 vaccine te pen abeisa Alpha variant Covid natna muibum takin adal zawh mah bangin tu aa natna thak Delta coronavirus variant pen muibum (effective) tak in dal zo hi cih mukhia uh hi ci in Reuters in taangko khia hi.\nTua ahih manin ei Zomi te sungah Covid-19 vaccine asun nailo I om leh a zekai ma in amanlang thei thei in I sut tek ding thupi mahmah hi. Kawlgam ah hi zah tak aa Covid-19 natna akilawhna leh asihna uh ahang tampi lak pan Covid-19 vaccine kisun manlo ahih man hi ci uh hi.\nMore: Covid-19 Natna Dozia Nengneng ~ Nicholas Pau\nKawlgam ah SAC Galkap ten avai khak uh Sen gam leh Russia gam te pan Covid-19 vaccine te pen Clinical Trial lim tak kibawl lo ahih manin mitampi in um lo uh aa, WHO in zong san na nei nailo hi ci uh hi. US gam sungah Covid-19 vaccine pen mipi tung asut ma in mi 30,000 val tung ah Trial (test) bawl phot uh aa, tua zawh ciang CDC leh WHO ten phalna apiak zawh ciang bek mipi tung akisun pan ahi hi. Ref: Fox News, CNN, CDC, Worldometers Thomas On Sian Mung (Thomas Mung Guite) Washington D.C July 23, 2021. MOMNO Media & Museum\nPrevious: Lungkia kei ni ~ Khup Lian Thang\nNext: Ahilo lam aa kiging Zomi te ~ Dr. Mangsan\nKhuado muakna ~ B. Muan Ngaihte\nMalaysia leh Singapore ah meikhu tawlkhat kithuak laiding


url: =Cidamna leh Vaimiim - Zomi Adventist Innkuan\nVaimim pen Tehuacan mualkuam, Mexico gam pan apiang khia hiding in taangthu kan mipil atam zaw in um uh hi. Olmec leh Mayans minam ten vaimim nam tuamtuam te Meso-America ah naciing in atuamtuam in nabawl nahuan thei khin uh hi. BC 2500 kim pawl ciang America ah na kizel khia hi. Kum zalom-15-16 kiim pawl in America leh European te kizopna aneih-a kipan leitung gam tuamtuam ah sumbawlna in na kipan khia uh hi. Vaimim pen leitung mun khempeuh ah kizel hi, banghang hiam cih leh khuahun teel lo in mun khempeuh ah ki ciing thei hi. Vaimim pen ama thu in gamlak khawng ah mawk po lo hi. Mihing te mah in suan in apuah adal ding kisam hi.\nVaimim in mihing te pumpi cidamna tawh aki tuak dat tampi nei hi.\n1. Vitamin B1 hang in pumpi sung a cell te thahat nading aki sam glucose a ngah thei nading in carbohydrate pan glucose ahna khel sak hi.\n2. Vitamin B5 hang in pumpi ading akisam tha(energy), carbohydrate, fat leh proteins pan lakkhiat sak hi. Red blood cells leh hormones zong piangsak in pumpi cidamna ding kisam mahmah hi. Folate hang in cell thak piang sak in Vitamin C hang in natna dal hi.\n3. Vaimim sung aa Vitamin B9 aki ci folate a-om man in lungtang cidamna ding hoih sak hi. Folate dat in lungtang sigui tawh kisai natna, layphiat natna leh lungtang natna piang theihna kiam sak hi.\n4. Vaimim sung aa Beta-Cryptoxanthin hang in tuap cancer na dal sak leh tuap cancer piang theihna kiam sak hi. Za teptepte vaimim nene zo leh tuap cancer piang theihna 37% kiam sak hi.\n5. Thiamine(vitamin B1) hang in khuakpilna hat sak hi. Hih vitamin hang in khuak cell te thahat sak in ngaihsutna tha hat sak hi. Vaimim in Alzheimer a kici thumangngilh natna piangtheihna kiam sak hi.\n6. Beta-caroten, antioxidant le Folate dat in mitang sung a mascular kisiatna tawh kisai natnate daal sak hi.\n7. Vaimim sung ah Ferulic Acid tampi om in antioxidant nam khat ahih man in cilesa bawkna, tekna leh cancer natna pawlkhat apiang loh nading in dal hi.\n8. Vaimim kuang khat ah nikhat kisap fiber dat 18.4 kihel hi. Fiber dat tampi ki helna in vaimim ie hoihna lianpi khat hi in, si sung a cholesterol kiamsak, gilzangpi cancer apiang theihna kiam sak hi. Fiber dat in zunkhum sikhum neite si sung a cikhumdat kiam sak hi.\n9. Vaimim pen singgah leh mehtehmehgah atamzaw pawl khat sang pumpi cidamna dat(nutrition)tam kihel zaw cih kimukhia hi. Vaimim pen nekdan, bawldan leh huandan atuamtuam aom hang in vaimin ciim(Zohuan)mah cidamna ding in hoih penpen ci uh hi.\nRef: Organic Facts, Wikipedia, online health tips, သစ်ထူးလွင်(ကျန်းမာရေး)\nSee also ဗိုက်ကအဆီပိုတွေကို ဖယ်ရှားချင်တယ်ဆိုရင် ဒီဖျော်ရည် (၃) ခွက်ကို အိပ်ရာမဝင်ခင် သောက်သုံးပေးနော်\nPrev post ZSL 11: Zeisu’ Tangthu Hawmsawn\nNext post SC 6: Upna leh Saanna


url: =ZAM Thupuak :: 14 Oct 18 (Khuado sapna) :: ZOMI DAILY\nposted on 13 October 2018 at 11:03 am Lomkholna: News, ZAM, Zomi\nZomi Khuado Committee pan sapna :: Zomi Khuado Malaysia-2018 pen 15 October 2018 (Monday), ni-in Chin Woo Stadium ah Zomite tui banggawm nangin Khuado pawi nasiatak abawl dingin Zomi Khuado Committee pan kong kho, zawn, theisak uhhi. Tuaban ah Malaysia gamsung a om Zomite khua kipawlna leh biakinn kipawlna makaite, veng kipawlna te leh kipawlna tuamtuam tepan makai ten na hilhsawn sak nang un khuado Committee min tawh mawhpuakna I kiguan hi.\nTutung kumkhen khuado pawi ah Zinmangpi ding Kawlgam pan ih minam Makai te ahi Pu Gin Kam Lian leh Pu Kham Khan Thang te hong kihel thei ding ahih manin kilungdam mahmah hi. Kawlgam pan lasa siam JK Sang zong hong kihel thei lai ding hi. Tuabanah Malaysia a om Pawlpi leh khua makai te khempeuh zong nasia takin hong kimuak nuam ahih manin a kuamapeuh kong theikhol sak uhhi.\nPawipi ah ngeinalaam a tuamtuam, Zomi Idol kidemna, Zomi Khangthak Gym kimawl group te in body builder show cihte zong om ding hi. Zomi League pan gualtungtuang Football team 3 te, kungpang, nungthup, maikah, bawllung hawmsiam, kimawlsiampen te pahtawi piakna zong om ding hi.\nMANGNGILH LOH DING: ***Khuado pawisim khempeuh minam puan silh ding.*** Zu kamnam sa in pailo ding, ***kun zacil thangsiat loding. Nin thangpaihlo ding. *** Zomi khangno te kipan ta ni, Tuni a khangno te zingciang makai ding ki thawithawi ta ni.\nZu a zuak a om leh kumpi thunei te in hong kempah ding hi. Tukum pen CID te in zong hong en cik ding a, buaina I pian sak kei leh lung himawh na ding a om loh hangin buaina I pian sak leh amau hong ciah pih pah ding uhhi. Tua ahih manin pilvang tak in om ciat ni.\nKumsim in ih pawipi ah zu zuak ki om den ahih manin tukum ih Khuado ah kua mah in zu nong zuak loh nading uh zong hipan kizasak hang. Adiakdiak in tunai a thupiang ahi zu dawnna hang tawh mi tampi asihna hangin zu tawh kisai Malaysia kumpi lam pan in khuahtakin a zon laitak ahih manin zu zuak ih om leh thuneite in a thukhun om bangin hong sem ding cih zong ih kiphawksak hi. Hih zu zuakna hangtawh hong kiman leh a tawm pen thong kum 3 leh sum hon khat ki liau thei cih zong thei khol ciat ni. Ih minam pawi ah ei mahmah in ih minam a pahtawi siam ih hihna dingin mimal kim mawh puak ahihi.\nZOMI KHUADO PROMOTION\nKhuado pawi ah Khuado puan leh nik te kizuak ding ahihman in mimanpuan nei nailo ten hong manawh un. Nik tenkhat ciang RM a tawmpen tampitak hong kikhiam ding a hihmanin deihsakna tawh kong tangko uh hi. Tuaban ah I ngeina van leh nate lahna leh genna zong om ding hi.\nKumsim ih neihngei om mah bangin Zomi Khuado pawi muakna in ih bawl zel Zomi Idol Malaysia-2018 pen 01 October 2018 (Monday) ni ciangin Top 5 kitelna om leuleu a, tua Top 5 teng pen Khuado ni ciangin Khuado hallpi sungah kidemna hong nei leuleu ding uh hi.\n3. Khua kipawlna leh Pawlpi panbek hilo in, mimal in zong ma ih pankhop ding ih kizawn beh lai hi.\nZomite kumkhen Khuadopawi ah Malaysia leitang tung a om Zomite khempeuh khatzong pelemlo a, ih kihel kim theih nading lunggulhna tawh ih kitheikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuamtuam, lasaknate a kipan kivakna/talent show tuamtuam zong omding ahihman in khuahun sia leh thusia tuamtuamte tawh kipelh nadingin thungen ciatni.By: Khuado Committee 2018\n63. ZCF-Hatamas pawlpi -RM200\n64. Tuilangh Khua kipawlna -RM300\n65. Selbung Khua Kipawlna -RM200\n66. Thangnuai Khua Kipawlna -RM100\n67. Zion UPC pawlpi -RM300\n68. Tuicinlui Innkuan Malaysia -RM200\n69. Thangkai Suangpi Khua Kipawlna -RM100\n70. ZCF-Canaan pawlpi -RM300\n71. Sunway Emmanuel Pawlpi -RM300\n72. Lingthuk Khua Kipawlna -RM100\n73. Dimlo Khua -RM100\n74. Tauleng Khua -RM100\n1. 06-10-2018 ni-in Setia Alam pan Sunway ah Grab motor tawh a pai Thang Suan Muan (Tuithang) pen a tun na kitheilo ahihmanin a tuanna Grab tungtawn in kikan a, tua bek thamloin ama paina tawh kinai Palik zum te ah zong report kipia in kikan kawikawi mah taleh tuni ciang dong kimu zo nailo hi. Akua ma ciatin thungetna ah phawk ciat ni. Ih hawh ih ciah na ah zong Grab car hi cih lungmuang lua loin pilvang takin ih om theih ding zong kitheisak phapha hang.\n2. Sanggampa Khen Deih Mung (Zonuamzang) pen Kepong Maluri kawlsai ah a tut laitak palik zu tuhsit te lutin, zu tuh nam 3 man uhhi. Akawlsai neipan palik te golhguk piasimin hih sanggampa pen kawlsai nei, Zu tuh zuakin, nabawl uh hi. A thu hong kikohphet in kikanpah a, Palik thuneipa kiang ah hih kamipihpa in, zuutuh zuaklo hi, Customer hi. Tua ahihmanin hih a case hong laihsak in cih va kithumsak in, apalik thunei pa’n kosong case tawh kha khat leh alang degree hong piaksak hi. A zenzenin akimatna zutuhzuak case tawh thongkiasuak leh kum 3 pan kum 7 kikal kiathei ding hi cih zong palik thuneipa’n hong gen hi. Kimat kihen ih tuak ciang amanlang theithei in hong ko un. Zomipihte ding hih theih zahzah in ma kipang den hi.\nThang Lam Mung (Ngente) Bentong lockup ah ki buaipih\nVan Lal Thuam Bentong lockup ah kibuaipih\nGo Khat Suan (Tauleng) Sungai Buloh thong ah kiveh\nThang Kin Lo (Singzung) Bukit Jalil Camp ah kiveh\nPau Sian Tuang (Fartlang) Balentik Camp pan 10-10-2018 kawlgam ciah kik thei.\nDal Sian Mung (Fartlang) Balentik Camp pan 10-10-2018 ni in kawlgam ciah thei.\nSimon (Leidawh) Kajang thong ah kiveh\nTuan Suan Mung (Tonzang) Kajang thong ah kiveh\nKhen Deih Mung (Zonuamzang) pusat Koreksianal Puncak Alam thong ah kiveh.\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi a dingin hibangin mapang khawmin nong dinpihnate hang mah uh tawh tuni ciangdong a kikalsuan toto zo ahihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thuk kik tahen. 1. Thang Suan Piang (Tuithang) RM50\nPrevious: LEN NUPA, fabled a fairyland, is the tie that binds Tedim and Falam ~ Dr. Dongno\nNext: Singapore pan Lia Brigit Lun Deih Cing in hong nusia


url: =Tedim Khuamual Vaidawnna Talsuan Khuampi :: ZOMI DAILY\nposted on 13 January 2021 at 9:27 pm Lomkholna: News, Paulianmang, Tedim, Zomi\nTedim khualutna Saimual ah khuamual vaidawnna khuampi khat kiptak khauhtak kilamin kizo ta cih i zak manin leh a daalngo lim zong mukha i hih manin lungdam mahmah hang. Khuapi a lawm, hong khuapisuahsak thu khat ahih manin angtang kipak hang.\nLungdam i hih manin a nuai-ah lungdamna thu i pulak ding a, tua kawmin lunggulhna thute zong tawmno khat kalhelh nuam hihang.\n1. Kawllai gelhzia a maan ngahkha i hih manin lungdam hang.\nတီးတိန်မြို့ကကြိုဆိုပါ၏ leh တီးတိန်မြို့မှနှုတ်ခွန်းဆက်သပါ၏ cih pen Kawllai gelhzia a maan ahih manin lungkimhuai hi. Hih က leh မှ vai, Kawlte ngiat mipil pipi mah in a zatkhialh theih zel uh hi a, Kawllai a maan kep ding zat ding a deih Kawllai a siam mipilte’n a gengen uh teh a maan a kitheikik, a kizangkik hihtuak hi. Ei zong tu-a dan mahin zatsiam sawm ni.\n2. Myanmar gam ahih teh Kawllai bulphuh pen ahi ding mah ci ni. Ahi zongin Tedim khuamual vaidawnna khuampi cih buang, talsuan ah Zolai kammal tawm kicing lai deuh leh deihhuai peuhmah hi. “DAMMAW” cih ciang bek hilo-in a tawmpenin khua min TEDIM cih ngiat tuang veuvau leh kilawm mahmah ding hi. Suan sawm lehang kumpi in zong hong phal lo samlo dingin um ing. A khuampi kiptuak khotuak ahih manin i lungdam a, talsuan laigual ahihleh laih kikkik theih lel ahih manin vaisaite in nong ngaihsut ding uh lunggulh hang.\n3. Zolai zat ding i gen teh muhna toi vai lua i sak leh zong mailam ah gamdang mi khualzin khawng hong pai ziahziah ding cih muhkholh khualkholhna beekin kum leh tuipi maitang pan a sanna cihte gelhna ah Manglai zat-huai mahmah hi. Tedim, Chin State cih khawng dawksak ziau bek leng zong Zolai, Manglai a kihelsa hi pah hi. Hong geelpha dih un.\n4. Khuampi kilamzia vai ah a khuam a zawl a taute limtak kiptak a kimaihsa ahih teh tuate ahi bangbang hi phot henla, a zepdan ahihleh geelphat-huai leh kilawm hi. Cimeel (colour) nam tampi kizang napi i mit ah lem zo taktak lo hi. Cimeel zatdan lepphat-huai a ci nuam hi hang. Gentehna pakin WELCOME leh DAM MAW (a langlam ah GOOD BYE leh MANGPHA) pen dau lua, mual lua, kilang lo lua hi. A kang tungah a naipak i zat mawk pen zong deihna dang khat om phial hiam cihnop-huai liang hi.\nMore: Thuthak tomkim ~ The Tedim Post (26 Sep)\n5. Manglai “welcome” pen a kizoma kigelh kammal khat bek ahih hangin Zolai “dam maw” pen kammal khat hilo, dammaw hilo, dam leh maw a kihal ahih manin khuam pang ah mal khatta-in i gualhsukna ah DAM leh MAW kikal tawm beek halhuai hi.\nMawhsakna hilo, phunsanna hilo, hicileh a hoihzaw kha tam cih lunggulhna tawh lungsima suak bang siangtak pulakna hi. Lungdam, Pau Lian Mang\nPrevious: ZCRC pan Zomi buptung Zogam sung COVID-19 vai thu pulakna\nNext: USA, Atlanta pan Nu Vung Khaw Ciin (Gamlai, Naulak) in hongnusia


url: =Aki sel vantungmite (The Mystery Of The Secret Angels) :: ZOMI DAILY\nAki sel vantungmite (The Mystery Of The Secret Angels)\nposted on 19 October 2017 at 9:22 am Lomkholna: Biakna, Dimlunzam, News\nKa Siapa tawh sehtak kenkawm mual kawmlak ka paipai uh leh kawhawm khat ka tung uh hi. Tua kuahawm baangtung te ah,Kha nih nei mihing dan lim kisuai ka mu uh hi. “Hih bang ahia?” “Vantungmi lim hi” Siapa in a hong dawng hi.” “Vantungmi te thu bangteng na thei a?” “Aw, a mau pen, Pasian sawltak leh Pasian bawlsa kha anei vanmite hi.”\n“ Vantungmi khempeuh in kha neilo uh hi. Vantungmi nam tuamtuam om hi; Cherubim nam, Saraphim nam,daldo nam, sawltak nam cih bang hi in, adang khat om lai hi.”“ Adang khat na cih bangci dan ahi tam?”\n“A mau pen si leh samah tawh leitung ah om uh a,Kha neilo uh hi.”\n“Kei ngaihsutna ah vantungmi cih pen si leh sa neilo ding a ci hi ve ingh.”\n“Lai Siangtho in atuam tuak in gen hi. ‘Angel’ cih pen Hebrews kam in ‘malakh’hi. Thuciamthak sungah, Greek kam in, ‘angelos’ hi. Lai Siangtho in, Pasian malakh(vantungmi )Haggai in ….ci in akigelh hi. Mun dang khat ah, tuiphumpa Zawhang pen “En un, ka vantungmi Zawhang ka hong sawl ding hi’ci leuleu hi.\nHaggai lehtuiphum Zawhang pen si leh sa tawh apiang leitung a om vantungmi ahi uh hi.Amau gel pen vantungmi ki ci hi. ‘Angel’ I cih bang ahia leh? Pasian sawltak te, Pasian leh mihingte kikal a taangmi te, Pasian gen sak thu agen sawn te, tua Pasian thu pen leitung mite kiangah agente uh hi.”\n“Tua ahih ciangin, tu in kuate pen leitung a teng vantungmi te ahia leh?”\n“Nihvei suahkikna angah te, tunglampan a, ki piang sak te, vantung pan apiangte, vantung thuthang pen leitungmite tung a, genkhia ding a om te.”\n“Bang ahia amessage uh?”\n“Lungdamna thu hi. Greek kam in, (euangel), kici in Mikang pau in, Evangel, ki ci a, evangelism hi. Hih kam mal te khat ta en le the tua sung ah kammal khat om hi, na mu thei hiam?”\n“ Angel, acih pen maw?”\n“ Hi lua hi. Hih pen a piang tawm hi lo hi. Hih vantung pan a ahong ki sawlsawn thu pen leitung mi te kiangah na phuang khiat ngeingei leh na nuntakna pen vantungmi hong bang ding hi. Nang pen vantungmi khat na hih man in, hih leitungmi te kiang ah, pai kawikawi in la, hih vantung Pasian lungdamna thu va phuang khia kawikawi dih in.”\nThe mission: Tuni in, vantungmi bangin a hong sapna na mission ki pan khia dih in. Hih vantung lungdamna thu leitungmi te kiangah va puak in, tuni a ki pan in, laitung a teng vantungmi bang in ki ngaihsun in la nungta in.\nHaggai 1:3; Malachi 3:1; Mark 16: 15; Like 7:24-27\n(Johnathan Cahn Day 40)\nPrevious: USA, Georgia ah kum 4 aphapan Zomi naupangno Lun Thang (Lun Nuam) mawtaw in taihlum\nNext: USA, Maryland & Delaware sungah mi 6 thautawh akappa kimankhin\nTulaai Leitung Thuthang Tuamtuam Updates March 4, 2015


url: =Vanleng bawlsawm pa tangthu ~ Thawn Tuang :: ZOMI DAILY\nposted on 11 January 2015 at 5:42 pm Lomkholna: Article, Thawntuang\nZogam khua khat ah Pasal muan huai mahmah khat om hi. Tua pa pen khut siam mahmah hi. Ama khut siamna pen Siksek ahihi. Sik khat pen ama deih bangbangin sek thei hi. A khua sung uh ah amah bek in Siksek thei citciat hi. A khuapih ten;\n1. Tuu leh Hei\n2. Temtawng Temta\n3. Um leh Bel\n4. Siksek nam peuh mah aman sepsak hi.\nKhatvei zingsang khat Sik a seksek laitak in a khua tungah Vanleng a leng mu in et cih tak in en hi. Tua Vanleng a muh a ki panin Vanleng bawl ding hong sawm hi. Ama muhna leh theihna tan-ah tua Vanleng Siklompi Vantungah a pumleng dada lel in mu hi. Vanleng hong bawlsawm ta…\nZingsang simin Sik sek cih tak in sek hi. Vanleng a bawl nopna tawh a khuapihte ading Tuu leh Hei a seksak nopna tawh buai den hi. Vanleng ding Sik a sek sungin a khuapihten Sik a sek sak ciangin sum tampipi la hi. Amah pen Zuu duh cihtak in aduh mikhat hi aa, An ne lo liangin Zuu aduh khat hi citciat hi. A Siksek hun sung pen Zingsang lam bek ut citciat lai hi.\nZingsang in Siksek himah leh ni tak lam ciangin Zuu dawnden hi. Zuu hai mahmah ahih manin a khua sung uh ah Pasian thu a um takpi, mite zahtaak leh muan le suan mikhat ahi Sia Khampu tawh ki mu thei zelzel uhhi. Sia Khampu in Siksek pa kiangah, “Jesus in nang hong it hi,” cih a ki tuah simin gen den hi. Pasian thu ah a ki khelding, Zuu a dawn nawnloh ding deihna tawh aw-nem takpi tawh hopih den hi. Jesus in hong it hi cih bekbek Sia Khampu in a ki muhsim un ci den himah leh ki lamdanna neih vetlo hi.\nA tawptawpna ah Sia Khampu in Siksek pa kiangah Jesus in nang hong it hi a cih ban-ah KENZONG KONG IT HI acihteh Siksek pa, Vanleng bawlsawm pa in thu hong ngaihsunsun hi. Vanleng bawlsawm pa in KEI bang mah hi hetlo na pi miten zong hong it hi mawk veh ee ci-in a beisa aa agamtatna te ki sik kik in a nuntakna ki khel in Pasian thu hong um thei pah hi. Pasian in mihingte ahoihlam in hong laihna pen thu lianpipi na hi masa lo hi. A Vangleng bawl sawm pen a sawmna tawh nusia in Pasian gam leh nam adingin a nuntakna hong zanghto hi.\nKenzong kong it hi..cihtawh mihing nuntakna ki khelzo himawk hi. A thupilo ding tawh a ki bat hangin a Thupi pen na himawk hi Korin masa 13:13. Pasian thu um takpi ihihleh Jesus in hong itna thu mikim in ki thei hi. Eilam panin Jesus a mel in ki mu thei hi nawnlo himah leh ih muh theih minam pihte, u leh nau, nu leh pa, mihing…cihte itlo pi in Muh theiloh Pasian it ding bel zuaupi hi ci hi John masa 4:20. Thawn Tuang (Zomi Angvaan)\nPrevious: Hunlehmual ~ Pu Zokhai\nNext: Na ki-en kik dih\nPosterous (Blogging Platform) ki khakcip tading


url: =Daniel 1 - Tedim Laisiangtho\tSelect Bible\nTedim Laisiangtho Daniel 1\nJudah kumpipa Jehoiakim kumpi a suahzawh a kum thumna kumin, Babylon kumpipa Nebukhadnezzar in Jerusalem khuapi simin a umcih hi. 2\nInnsungmang lianpenpa in amaute min thak phuah a, Daniel' min dingin Belteshazzar, Hananiah' min dingin Shadrak, Mishael' min dingin Meshak, Azariah' min dingin Abednego a phuak hi. 8\nTua ciangin Pasian in Daniel tungah Ashpenaz in ngaihsut siamna a neih theihna dingin a bawlsak hi. 10\nTua ciangin Daniel zong Ashpenaz in amah leh adang thumte a cing dingin a koihpa kiangah a pai hi. 12\nAmah in, "Ni sawm sung hong ze-etin, anteh bek hong nesak in la, tui bek hong dawnsak in. 13\nTua ciangin kumpipa' an a ne khangnote tawh hong enkak khawm in la, nong muhna bangbangin thu khenta in," a ci hi. 14\nAmah in amau' ngetna bang mangin ni sawm sung ze-et dingin a thukim hi.\nNi sawm a cin' khit ciangin amaute pen kumpi an nete sangin cidamzaw uh a, a ci a sa uh a hoihzaw hi. 16\nPasian in tua khangno lite laitheih siamna leh pilna thukte a pia hi. Daniel pen maangmuhna leh mangkhiat siamna a pia hi. 18\nKumpipa' sehsa kum thum a cin' khit ciangin Ashpenaz in khangnote khempeuh kumpipa kiangah a paipih hi. 19\nKumpipa in bangbang thuhaksa nono a dot hangin, hih mi lite pen ama gamsung khempeuha mitphial siamte leh aisan theite khempeuh sangin a zah sawmin a siamzawklam uh a mu hi. 21\nSairas, Babylon kumpi a suah hun dong, kumpi inn-ah Daniel omto paisuak hi. Parallelkjvyltjudsontedimnorsk


url: =Zolai Simbu Kum 100 Cin Pawi Ah (2) ~ Hau Za Cin :: ZOMI DAILY\nposted on 8 January 2015 at 11:05 am Lomkholna: Article, Hauzacin\nItna ankuang hong umpih a, niangtui leh moh a lim nono hong nekpih a, khe tawh leitang hong siksaklo a mawtaw tawh hong pua kawikawi cih ka ngaihsut ciang i biak Pasian pawh vanglian in biaktaak, phattaak, a na zong sep taak taktak veh aw maw ciin angtang ka kisa mahmah hi. Kei leltak ka khatvei kuankhiatna hi a, Pasian mina kalsuan dinga ka khualzin a khatvei a hihna ban ah kei tawh maitang kituah a kimu a kithei tel mahmah ahi hetlo Siate, Upate leh Makaite in a kimumusa, a kitheitelsa bang in maitai, lungdam takin hong dawn in itna takpi tawh hong vaitun uh cih ka theih ciang minam khat a hong bawlpa in itna nei ding, tua itna mah tawh mite ading thupha hidingin hong bawl hizen veh e ciin ka khasiat bang a suakphial hi. Topa hong itna hi a, Topa itna in Siate, Upate leh Makaite lungsim ah nasem in Ama vangliatna hong kilangsak hi. I Pasian pen nakpi a phat ding kilawm kasa semsem hi.\nZozum ulian Pu Khup Mung ciamnuih leh thugilte hoihnonote ka gualnop pih kawmkawm un ka nek ding uh moh leh niangtuite hong tung ziahziah a, a gimnam bang nakvang ah lut hithit hi. Kawlgam niangtui leh India niangtui bel a kihuan so vitvit ahih manin a limdan tuam hi. Pu Kapno ading hong tung, Sia Pau ading hong tung, kei ading hong tung; ahi zongin Pu Khup Mung ading hong tung thei mahmahlo… Pu Kapno in, “Niangtuisaite in Pu Khup Mung a et uh ciang a gilkial dingin ummawhlo uh hi inteh…” hong ci a, puak zeizai in thakhat thu in ka nui zeza uh hi!\nUpate leh makaite hih banga kimaingap, kino, kiciamnuithei cih ka muh ciang mihing pen kitheician, kikhawl, kihoho leng a kiit, a kingaite himawk hang cih ka ngaihsun hi. I lungsim tawng taktak i kitheihloh manin a kingai ding pipi kingai khalo khawng a om thei ding himawk cih ka phawk semsem hi. Pu Khup Mung ading moh leh niangtui hong tun ciangin Sia Pau in thungetna leh lungdamkohna hong nei a, gilvah takin ka nekhawm, dawnkhawm uh hi.\nZangkong pan Kawlpi ka paina ding vanleng pen nitak nai 1:30 P.M. hipan ahih manin nai thum sung bang hun a kineilai suak hi. Tua niangtuisai ah nai thum sung tu a ngak ding cih pen hun hong pammaih mahmah a, khuapi sung lut ding lah hun kineh mahmah se hi. Bangbang ahi zongin biakinn beek kimu zualzual man bek leh zong paitaak hilo hiam ciin upate in hong gel uh ciangin Tedim Baptist Church Yangon (TBCY) biakinn omna lam zuanin Pu Kapno mawtaw tawh ka delh vingveng uh hi.\nLampi ah mawtaw tam mahmah ahih manin ka tun manloh ding uh ka lau mahmah uh a, mawtaw omloh nalam ding bang ka delh vanvan uh hi. Ka zin masak May 2013 in tuazahpi in mawtaw tamlo himahleh tutung in mawtaw na tam lua mahmah ban ah South East Asia Games nai mahmahta ahih manin lampi kilim bawl mahmah a mawtaw lam kikhak zong na om kawikawi lai hi. Topa pen a mite a kem, a makaihpa ahih manin ka lungsim vua ka thungetna uh leh ka lunggulhna uh hong thei in cidam in TBCY Biakinn minute 45 sung khawng ka taai khit uh ciangin ka tung thei uh hi.\nMay 2013 a ka pai un Siapi Enno (Rev. Dr. S. Pau Khan En) pen ngaplo in Hospital ah na ki-at a, a omna zato ah va veh in tua pan in Pu Kapno mah in biakinn kilamsaan laitak pen a kongkhak pan zankim dektak in ka gal-et uh hi. Khuazing lua ban ah a sunglam kimu banlo ahih manin ‘sanggam melmak’ a cih uh bangin kimu buang, kimulo buang cih bangin hi miaimuai a i manglam peuh tawh kibang hi. Tuni in ahih leh Pu Kapno mawtaw tawh biakinn lutna kongkhakpi kihong zihziah ah kitholhlut hiauhiau in biakinn ka tung uh hi.\nA lutna pan biakinn ciang pen inn dung khat banga gamla ahih hangin bilat lei tawh kizut in buan, vuikhu, leivui cih bang omlo in siangtak in kiphiat sitset a nopci mahmah hi. Biakinn a dawl nuai pen ah kitung masa ahih manin tua mun pen mawtaw koihna, kikhawm dingte kituahkhopna, niangtui leh moh leh annek bawl ciang van ngakna mun hi a, kicing mahmah ahih manin i na-vak mahmah hi. A dawl khatna ah kahto in Hall lianpi hipah a, a kisam banga zat theih dingin a kiawngsak lai phot hi. Table Tennis kimawlna khat na om pah lian ahih manin Hong Kong ka zin laia Sia Lianpi (Taang Lungtup) te pawl – Tedim Christian College sangsia teng – TT kimawl ah ka lelh pen ‘a lamdang hikei ei’ ka ci saan hi!! A tungah sanginn om a, a nuai ah kimawlna ompah ahih manin…\nBiakinn dawl 3na ah kahto leng pawlpi office leh sanginn TCC pen na ompah a, meeting room leh committee room cihte zong kicing takin na om zihziah ahih manin gam khangto a mite biakinn zaha hoih leh kicing, zatcing ding design kicingtaka kibawl Zomi te in zong biakinn kineita hi maw ciin ka lung hong nuam semsem hi. A dawl 4na ka tun uh ciang tua pen sanctuary hi a, biakpiak kikhopna hi in a sungah tutphah hoih mahmah vive kigual in dolsing tawh kibawl vive san siasua hi.\nBiakinn pulpit lam lah kham tawh kizut bangin te deihdeih in kizut a, siangtho in zahtakhuai mahmah hi. Kawlgam pen amau kawlte ngeina ah kham (gold) pen thupisak uh ahih manin hih biakin ah zong a sung zutna dingin gold color zang uh hiding, kawlte thupisakpih ding a ngimna uh hingel ding ka ci hi. Kikhop ni hi henla phatna la khawng sa zuaizuai in biakna tau khawngah Topa kiphat ziahziah leh a nuam mahmah ding himawk a ka ci giugiau hi. Topa in hunpha hong gelsak dinga, ama biakna a kicingin hong zangsak lai ding cih upna ka nei hi. “A picture is worth a thousand words” a kicih mah bangin kei zong hih biakinn ah pai ing, mukha ing cih lahna dingin maan kizaih in ka facebook ah ka suangpah hi :).\nBiak piak kikhopna gei ah indeino khat om a, tua sungah thungetna nei pawl om ciin ka lut ngam kei uh hi. Upate leh Siate tawh maan kizaih ka man uh ciang kongkhak hong kihong a upate khat a va dak leh Siapi Enno te a sungah missionary te tawh thunget kikhop a nei uh na hi a, a man lian tawh kituak hi. Koh zong hampha leh tuahpha kisa in Siapipa mu nuam in ka ling litlit uh hi. Amau sun an ne dinga kithawi litlit kawm laitak uh ahih manin koh zong a annek ma uh ciin ka va khutlet saisai uh leh Siapipa in hong khah nuam nawnlo in amau tawh hong tukhawmsak in, a gei ah amau nek bangbang niangtui, tampaza tui, moh cihte hong lui uh a, amau thungen teng i sunsiah dinga a vaikhak uh an lim mahmah zong ko hong peelsaklo in lungdam maitai ankuang, sun ann, ka umkhawm uh hi. Zomi Paunak ah, “Hausa ziak in kuangzawn ban” kici sam hiven maw ciin siate, missionary te, upate leh makaite thusiamna leh deihsakna kei tungah zong hong tung hi ciin angtang kisa takin gilvah phitphet in ka ne hi.\nSiapi Enno in ka vaiteng hong donga, Zolai Simbu Kum 100 Cin Pawi ah pai ding ka hihna leh thusunna 4vei nei ding ka hihna thu ka gen hi. Amah zong a pai ut mahmah hangin a hun a kicinloh banah khualzin a khiapna thu hong gen a, deihsakna leh itna tak tawh mipite kiangah ama deihsakna leh phawkna te pulak sak dingin zong hong vaikhak hi. Sun-ann ka nek ding uh ciangin lungdamkoh thungetna leh biakinn lamna dinga letsong themno ka puakte tungah lungdamkohna hong nei a, “Vanglian Pasian, nang na lian hi….” cih tawh pan hi. A mai ah Pasian a ompah, a gei ah tu pah a hopih bangin thunget kipan zen hi. Pasian pen a mai ah tu, lawmta kimaingat a tu kiho bangin – Vanglian Pasian, nang na lian hi… ciphei ziau mawk hi.\nEn thu i nget ciang “vantunga om Pasian aw” ciin Pasian pen vantung pek ah om in leitung hong ensuk, leitung hong suk et bangin hopih hile’ng kilawm ka sa hi. Siapi Enno in bel a mai ah a ompah a lawmpa bangin hopih phei pah lel a, “Vanglian Pasian, nang na lian hi…” ciphei pah lel hi. Pasian pen gamla om bangin hopih lo a, nai omsak mahmah lel hi. Midang lua bangin zong hopih lo a, a lawm, a kitheihpih mahmah, a maingap mahmah, a theihtel mahmahsa bangin hopih hiathiat lel hi. Lamdang kasa a, thupi kasa hi. I Pasian pen tua banga theih mahmah ding, tel mahmah ding, maingap mahmah ding, kineihsak mahmah ding, lawm neih mahmah ding himah veh aw cih hong ngaihsunsak hi. Midang bawl, gamla om bawl, ei hopih batloh zaha gamla phial ah koih bawl cih bang ding na hi het kei mawk ei, guaite!\nSun nai 12:30 PM hong sat petpetta ahih manin vanlengtual lam ka delh kik vingveng uh a, vanleng sungah lut dingin mite na kigual dimdemta uh hi. Vante zong kitawilut pah a, minute 15 bang hun ka nei lai uh hi. Topa vai ah hipeuh leh ziakailo, hunlap in kitung ahi hi. Ka van teng ap khin, ka ticket zong kui khin, ka vanleng uh zong hong tu khinta, a lut ding zong kigualgualta cih laitak guah hong phin seuhseuh a, hong tam deuhdeuh a vanleng sungah lut nailo phot ding ciin hong tusak leuleu uh hi. Bangtan ziakai ding, bangtan sawt ding cih kigenlo hiam, a kigen pen Zokam tawh kipulaklo hiam…he he he… guahzuzu, kei lah tutu, ka hopih ding lah omlo, phone ka sap ding lah omlo, ka sapna ding zong lah om tuanlo… mite omdan en kawmkawm in kei zong ka ngak teta hi.\nNai khat val deuh ka ngak khit ciang ka gei ah hong pai KBZ sticker kibelh pasal khat naih phei in English tawh ka hopih leh (Zokam tawh ka hopih leh siamlo ahih cianga), “…rain rain, wait long…” hong ci a, kei zong guahzuk hanga vanleng lenglo ahih ka telsiam pah hi. Kei hong kha Pu Kapno leh Pu Khup Mung lah kilehkikta, ka hopih ding lah om tuanlo ahih manin SEA Games Dec 11-22, 2013 sung Zangkong ah om ding muakna lasa, milim, kimawl kisinna cihte TV pan ka en hithiat lel hi. Ka lungsim ah bel guahzu hong theu kei mawk leh kei ka maban a suan theilo ding kaíta ve ka ci hi.\nKhua hong kihong in guah hong theu a, nisa hong kidawk a, Dragon Air leh Thai Airways te ka tutna mai san ah hong kidawh a, Air Bagan leh Mandalay Air te zong hong kidawh in mite lut zangzang uh a, ko tuanna ding KBZ pen hong tung thei mahmah lo hi. Mite tuang, pai, lengkhia khinta cih ciang ko ading hong tung ciaiciai a, “Eheu, kei ading zong Topa’n hong puak” ciin ka lungsim ah ka nuam khinkhian hi. Dena ka kamdotpa in hong khutvan in kongkhak lam ah pai dingin hong sam a, ka van tawi teng tawh vanleng sung lutna lam kongkhak ka naih phei a, sawt ngak simta ka hih manun a lut masa ding ka kituhphial uh hi.\nZingsang Sial hon khah sialkong a kiphu naunau mah ka bang pian mai uh hi. Ka geia mikang nih in hong phu tutu ahih manin ka et pian leh amau zong hong nawkgawp ngam samlo in kei hong lut masa sak uh a, kisuanglo takin vanlengsung lam ka tung phei hi. Mikangte zong polite uh thusiam uh cih pen amau zong kituh a kulna munte ah na polite, thusiam zo khin tuan kei uh. Zomite zong a hun, a sum, a van kicing peuh leh thusiam in kituhtuhlo, kiphuphulo hi hang. Kim leh pam in zong thu tampi sai kha hi e.\nMeipi kai cihte omlo, guahzu khin nisa sitset nuai ah KBZ vanleng in Zangkong khuapi tungah khu vitvet in hong lentohpih a, Nipidaw khuapi khen Mandalay khuapihauzacin ah hong tukpih in nek leh dawn a kicingin hong pia uh a, minute 15 sung a tui a thun khit ciangin a kum ding teng kum, Mandalay pan Kawlpi zuan dingteng hong tuang… lengkhia leuleu, niangtui, moh leh muamkhum, pepsi leh orange juice te hong kihawm ziahziah khit ciang Chindwin Gunpi khen ah Kawlpi khua kidawk veuveu a, meikai pian mah leh khuasia lo in huihvot hiauhiau kawm ah Kawlpi vanlengtual ka tu deda uh hi.\nVanleng sung pan ka tuak khiat ciangin ka sunghpa (Cingpi u Khup) in hong na dawn in vanleng gate ah hong lutsuak in ka laibu leh minkhumna khempeuh hong buaipih a, a kisam passport laimai masa copy 9 hong bawlsak khit ciangin gate pusuak in, Kawlpi khuasunga mawtaw kileng zaizaite te ka galmuh a, vanlengtual kongkhak a mipi ding zeizaite zong ka galmuh hi.\nU Khup tanu te nih in a pa zuiin vanleng office dong hong lut uh a, amau tawh khut kilena pusuak in inpua lam ka naih pheiphei leh puanpak silh khat in mipi kawm pan a khut hong van ka mu hi. Ka naih semsem ciang ka etphat kikkik leh Rev. Lian Khen Pau, General Secretary, Zomi Christian Literature Society na hi hi. Kongkhak ka pusuah lian leh ka khut hong len in, “Cidam in hong tung maw?” ciin hong vaidawn a, “Note nong thungetsakna uh leh i Pasian hong kepna thupha tawh hong dam buang ing ei Sia,” ciin… tua laitak ka khut a ka tawi ka van teng khempeuh hong dawn pah lian a, ka tawl hong dam henhan hi. (zop lai ding) Hau Za Cin\nNext: Hunbit Pasian Nasem Nuam Kideih Hi


url: =Mi Nam Vai ~ Suum Do Thang :: ZOMI DAILY\nposted on 31 July 2016 at 9:09 pm UTC+9:30 Lomkholna: Article, Politics, Suumdothang\nKongit hih lai asim gam ma kai khempeuh te aw,\nZomi cih tawh kisai lai ki-at te a vekpi phial mahin ka na sim hi. Pasian in hongit in, ei Zomi te ki pumkhat in, mi theihtham ding a ih om ding hong deih sak ahi hi. Ei zong minam vai ah khutkhat tawi khekhat khai bang in diamdiam, liailiai a, ih nuntak ih khuasak theih na ding, lungsim thak hong neisak tuam hi cih kei muh na hi.Ih lungsim ih ngaihsut nate gawmkhawm in kipum khat hoh ni.\nMi nam ih cih pen sisan leh ngeina kibang zaw deuh teng minam khat ih hi hi.Kampau, teen na mun, suahna mun tawh zong ki sai khinlo hi USA ah a teng masa Zomi te tate USA ah na suak in Zokam zong pau thei nawn lo hi. A hi zongin, a nu leh a pa Zomi a hih nak leh a tate zong Zomi mah hi mawk hi. Kawl te nupa khat in Tonzang ah a hong neih uh a tate pen Zomi cih theih na om lo hi. Koi koi ah om ta leng ih Zomi hih na pen bei thei lo a, zumpih luat na ding zong om lo hi.Va aak zong utong a suah nop hang piang thei sam lo hi.Sim a suak Zo a piang cih tawh en loin ih sisan leh ih ngeina te tawh en zaw a, ihzak ngei thukhat peuh tawh vai thupi te khensat pahpah se loin Minam khat hi hang maw ci tawh, nangdeih keideih cih bangin gengen se loin ih zatzat sa mahzang phot leng cih hong taang ko ing.\nMi thupi leh Nam thupi ih hih theih na dingin minam dang ten hong sepsak theih bangmah om tuan lo hi. Ei leh ei mah ki pumkhat a, ki puahpha a ih minam ihgam leh ihlei, ei mah in, thupi sak in, pahtawi in, ih tawisan leh ih Zomi te minam thupi ih suak ding hi. Minam thupi a ki ci peuh mah in a Minam ngeina La , Laam, Puan, Tumging,Biak na, naumin phuahna leh kiten nate cih, a mau ngeina te mah uh kem in zang uh hi. Ei Zomi ih pu ih pa ten zong ngeina hoih tampi na nei uh hi. Tua ih ngeina te ih om na peuhpeuh ah ih theih bek hi loin, ihzat, ihkep ding thupi hi. A diak in Zo pau, Zolai, Zo puan, Zo khi, Zo an, Zola, Zolaam,Zokhuang, Zam, Sialki, Tulit, Guasem, Phit, Dakbu, Daktal, Mokipi na leh Mokileina, Naumin phuah na, Tanu/ Sung/ Innpi sagawh, sunsiah bawl, Tukzu khawlh, Sialsawm, khuado pawi, Sih vui na, Zuhawm sa hawm, Inn sung panmun/ Phamawh/Inn dawng ta, Biak na, Zomi te pau nak, Zomi te lakam leh pi leh pu ni leh gang ci-a ih kisap zia cih te pawl pen ngaih sun sun leng thupi sem sem hi. Khiat na nei leh “Thupha” san theih na lampi te na hi mawk hi. Puah tuak te puah pha leng, amunleh a hun zui in Pasian biakpiak na mun te ah zong ki lawm tak in, azang zang zong ki om ta hi. Tu hun ciangin ei Zomi te minam dang te tawh kitengkhawm in zi leh ta ding in kila ta ih hih manin Zomi ten mipi lungsim nei in thukhual a,pilvang tak leh u zaw lungsim tawh, mi deidanlo bek hi loin,minam dang te naleng Pasian tawh kop a, ih huaizawh ding thupi hi. Ih Zo kam leh Zo ngei na te minamdang ten zong thei bek hi lo a, hong zat pih theih na ding zong ih ngim khawlh ,ih tup khawlh ding a hi hi.Ih Zo ngeina te leitung mun khempeuhah khua vak bang a ih tan khiat sak ding ahihi.\nEi Zomi te sungah laipil, azalian, miciim,ahau,asiam,lai thei lo,a zawng, ahai, apillo ki om a, ahi zong kisimmawh theih na ding om tuan lo hi.Laipilte leh azalian te pen a dang ten ki ban zolo mah ding hi. A hi zongin amau tepen a pianna uh Zogam lamah sawtveipi om khawllo uh a hih man in, khualam a om, lai thei/ lai theilo mi ciim pawl khat te sang in ih Zongeina leh Zola, Zolaam te ki cian takin theilo, tel lo zaw kha mai ding uh hi.Gam leh mi nam it na zong ki bang lo kha thei mah ding hi.Mawhsak kei ni.A zawng leh ahai ih om manin zong khat leh khat ki zahtakna ki thupi simna hong om to veve hi. Minam vai leh Zongei na tawh ki saiin ih biak Pa Pasian in hong om pih hong makaih dentheih na ding leh,ih ngim ihtup nate ih tang tun sak zawhna ding in ih GZA makai te ading zong thu ngetsak ni Biaknalam, Kha lami bek ah hi lo in,Minam vai leh gamvai ah zong hong makai suakzo ding uh hiam cih, ki kup pih ding thupi kasa hi. GZA makai ten Gam leh minam a ding bang sem uh hiam ci-a ih muan luat man a ih lai at te zong a mau a ding in a thuak hak lua khat zong na hi thei kha ding hiam? Ih mi ten hong muang cia na nuam ding uh maw ? .A mau pen mipil Biakna makai siamte ahi uh hi.Moses bang a, a khut uh a na sang lap zawh det theih na ding uh a thupi pen ahihi. Kawl ten Tamaa acih uh Batazi tamaa ( Biakna siam) Lettamaa ( Khutsiam) Bawlung tamaa ( Bawllungsiam ) Nainganzi tamaa (Nai nganzi lam a siam) cih bang in na gen hi. Nainganzi tamaa honkhat ei Zomi te sungah ihneih ding thupi ka sa hi.GZA ( Biak na lam ), GZA ( Nainganzi lam ) cih bang in nei a, khut kilen a na hong semkhawm ding uh maw?, Tu a bang mah a kipawlna khat mah nei ding maw cih ngaih sut huai hi.Nainganzi tamaa lo pi minam vaileh gam leh lei vai ah makai a, ih neih ngeingei leh ih Zogam leh ih Zomi te vut leh vai ih suak kha ding hi. Biakna makai pi te ngaih sut na zong dong ni.\nTua a hih manin ih gam leh minam vai ah hong makaih ding aki piakhia ngam kua teng a om diam? A ki pia khia ngam a om leh a nung zui zo ning cin ei ih kipia ngam diam? A manlang in ngaihsun ni.Thu taktak tawh ih kalsuan sawm leh gentuak te gen a, ip tuak te ip ding hun hi ta hi.Sung thu pua thu neih huai hi.Ih ngim ihtup bang hi a,bang cisep ding ,kua teng in sem ding a, koi mun ah sem ding cih dong ngaih sut hong kul ta hi. Kumpi lampan bang gel a,Min dang ten bang ngim na nei a bang sep sawm hiam cih theih kul hi. Zogam bup (Khamtung gambup) Mizo Ram, Manipur State leh Naga Land dong kipumkhat ding cih ngimna a om kimlai ei leh ei, unau inn kuan khat ,vengkhat pam khat pipi, an khing an sa a ne khawm kimlai Vikkheh, takkhek ci a, ei leh ei ki to to, ki mawh sak sak leh ki kawk kawk hun hi nawn lo hi. Galvan / galkap tampi neih zong thupi mah hi, tua te sang thu ngaihsut siamna, ki pumkhatna leh Pasian muan na in gualzawh na hi thei zaw hi.” Kua tung ah ei ki koko a, kuan hong sep sak ding hiam?. Ih lai at at te koi lai ah tung, kua in sim a, kua in na khensat ding hiam? Huih lakah mang thangsak lel ding maw?\n(Ka sepsa leh katuahkhak thu tampi te ka ngaihsut kik teh gamlehlei, a it te leh lai at at te kong pah tawi na in ngaihsun khol lopi in hih lai hong at kha ka hi hi. Khialh na a om tampi te ahoih lamin nalak sak un)\nSuum Do Thang\nPrevious: Ei Zomi te koicihleng khangto semsemding ~ Dr. Zam Khan Thang\nNext: Portland aa hong nusia ih sanggam tegel vai ~ Pu Thangboi\nSul Hong Hei Kik in Maw ~ Duang Vul


url: =ZOMI Code 914 Zatkim ding Muhna tuamtuam. - Laibu Saal\nHome > Thuluui/Articles > ZOMI Code 914 Zatkim ding Muhna tuamtuam.\nZOMI Code 914 Zatkim ding Muhna tuamtuam.\n( 1 ) By: ZCD. GS. Kam Lian\nMinam dang te Minam pi khat din theihna ding sisan naisan,luang in a nuntakna ki pia uhi.Ei pen ei khut tawh zong gelh ding hilo lai ih kam pan Kei /Ko Inn kuan ZOMI-Other 914 - ah ci bek ding hi, hi zong a lamdang in TOPA in tawldam tak in ZOMI minampi khat suah ding ong gel sakna hi,ci theini.\nTua hi ZCD in tel,tak in kan in ong ki gen khia hi,U leh Nau te aw bangbang ahi zong ong um mai un ko a ding hilo hi, lam ong ki khialh pihlo ding hi,maban khempeuh Khempeuh ZCD in sitan in ong pang ding hi,Vote ngah nang hi peuh mah lohi.Kitel ciang na ut peuhpeuh uh pia unla tutung ZOMI mah na ci ta un itna tawh ong thum ung.lungdam.\n( 2 ) By: Rev. Dr. S. Pau Khan En. GZA Makaipi\nNungin Kawlgam bup milip kisimna (census) ciangin Code Number (914) a om adangdang (Others) acihna ah ZOMI citek ni ci-in kong zasak hi. Tu-in zong tuamah kong cikikkik hi. Bang hanghiam cih leh adangdang te pen beh le phung, pau le ham tawh hong kikhen khap suksukna hi-a, tua tungah iden leh minam picing suak ngeilo ding hi hang. I vekpi in kigawm in Code Number (914) ah ZOMI kici tek le hang minampi khat in ding khawm zo ding hihang.\nTua ahih manin i om naciatciat ah i phakzawh tantan i minamte genin itna tawh kipumkhat nading hanciamtek ni. Hih thupen Party khat vai hilo in i minam bup vai ahihi.\n( 3 ) By: Rev. Dr. J.M. Ngul Khan Pau. GZA Central Committee\nIndia lam a GZA member-te kimuh khopna Feb 3, 2014 in CBA zumah kinei a, tua lai ah ka kikup uh ahih leh gamsung census (kisimna) a om peuhpeuh ciangin minam min kikhum khalote khualna in OTHERS kikoih hamtang hi.\nTua lai-ah tutungin ei Zomite'n i gelh ciat ding ko zong kong hansuah nuam uh hi. A gentehna in, Meiteite Manipur sungah ni dangin amau tenna khua zilin min tuamtuam na nei uh hi. Khua min Moirang, Bishunupur, Imphal leh adangdang na kilo uh hi.\nAhi zongin census hong omtak ciangin amau na kilom khawm thei uh ahih manin amau kilawh tawmnate nusia in lomkhat in na kigelh uh hi. Ei zong tutungin kilom khat in i gelh theih leh ZOMI pen historical record ah kikoih ding suak hi. I gelh nop kei leh "ciamteh taaklo" in awkaih min leh khua min peuh tawh "kigelh lum" i hi ding hi.\n( 4 ) By. Rev. Dr. Do Suan Mung\nZomi in kua teng huam hiam cih tawh kisai in atunga mipil te in Kawlgam, India leh Bangladesh gamgi dunga mualtungmite ahuam in gen uh hi. Tua pen maan hi. I pau tawmtawm a kilamdan hangin ingeina, itatzia kibang mahmah hi. Hun khat lai in zong biakna lam bangah ivekin Zomi min nuai a ki-omkhawm ahi hi. Ahi zongin, tuhun teh Zomi pawlkhat Zomi ut lo tadih phot uh ahih manin Zomi a ut teng kipumkhat a kalsuan khiat ding hong suak hi. Nikhat niteh ivek mahin Zomi nuaia h kigawmkik ding cih ilam-etna leh ithungetna ahi hi.\nZomi min bek tawh minam picing suak zo ding hihang. Zomi nuai a ake ahi -Zo, Sihzang, Teizang, Khuano, Saizang, Tedim,etc. te abei ding hi zenzen lo hi. Tua teng kigawmna Zomi hizaw hi. Teizang, Sihzang, Zo, Khuano, Saizang, Tedim ci-a atuamtek a ikigen khak leh tua minte tawh lah hong kiciamteh tuanlo in Chin khutnuai mah a kitung ding ahi hi. Zomi ideih pen Zo, Sihzang, Teizang, Khuano, Saizang, Tedim te laih nang hi loin ” Chin” laih nang hizaw hi. Tua ahih manin Zomi ah ikigawmkhop ding lunggulh huai mahmah hi.\nCode nambat tawh kisai in 914 (Others) cih zat ding patauh huai het lo hi. Vuanzi U Khin Ye in a thugenna tuamtuam leh VOA tawh a kihonate ah siangtakin gen a, ei Zomi bang gentehna in zang zawzen hi. Tua banah hih Code 914 zang ding pen ei Zomi te kia hilo hi. Minam lian mahmah Po Karen in zong code nambat nei lo mawk ahih manin azat kul ding hi. Kayan(Kaya), Khami (Khumi) cih bangin minam tam simsim in azang ding ahi hi. Code 914 izat manin Kawlgam mi ihihna peuhmah kitaan lo lua ding hi. Tua ahih manin, tuhun teekteek a Kumpi in census hong bawl pen ei Zomi ta dinga Pasian hong geelsak hi cih theih ahi hi.\n( 5 ) By: Rev. Khoi Lam Thang. General Secretary Bible Society of Myanmar\nGamlak ah ngalte a honhon-in kikhawl diamdiam uh hi. Ngal hon a tamte 100 kimkim pha thei hi. Ngal pite a suah ciangin vok mah bang uh a, 6 pan 12 ciang bang pha thei haamtang hi. Ngal hon lakah ngal pi 3 le 4 om hen la a no suak leh ngal no 30 bang 40 bang pha thei hi. Tam uh ahih manin a tatna uh kithei baih mahmah hi. Lo khawng na ne kha leh hun tom no khat sungin lo ciing khat ne mang zo uh hi. Hih ngal honte in gal le lauhuai ahi sabengte ahi zong, sahang le humpi ahi zong tuak kha thei uh hi.\nTua ahih manin ngal honte a cing dingin ngal khaat-te in a kimkot, a vei le tak ah panla in gamta uh hi. Ngal khaatte in ngal hon kalsuan zia ding makaih uh hi. Lauhuaina gal a om leh galphawnna aw gingsak uh hi. Tua bang ciangin ngal honte in thakhat thu-in a bil uh tungsak uh hi. Ngalkhaatte' aw a ngai lo cih bang omlo uh hi. Ngai loin a tuampek leh sihna le siatna in a dawn tuah hipah lian hi. Ngalkhaatte in galphawnna aw a zak phetun a mailam khe khat khaisa lian uh hi. A tai ding lianin a mansa in om uh hi. A tai uh ciangin a kibangin tai uh hi. Suk le suk khawm, to le to khawm, diamdiam liailiai a cih ciangin galsia le lauhuai, liamna le sihna panin suakta uh hi. Hih ganhingte tatzia a tel mahmah khangluite in mihingte' tatzia dingin kilawm sa lua uh ahih manin "KA KHAW KHAI MAI TANG EE" cih la phuakin, a sa, a lam uh ahi hi.\n( 6 ) By: Dr. Dongno\nOngtung ding Kawlgam ah mimal phazah kisimna, census pen ei Zomite adingin Pasianin hun hoih mahmah khat ong pia hi dingin ka um hi. Hih hun pen ageek mahmah hun laitak ahih manin kuamah tek hanciam ding hun hi aa, ZCD, GZA, ZYA, Zomus, Siamsinte mah nong kipei uh kul ding ahihna tawh hizah nong vaihawm khit manun, kong pahtawi aa thu nakpi takin kong nget sak hi. Hi bang hun hoih ong pai kik baih nawn khol lo ding hi.\nPILVAANG DING KISAM MAHMAH: Form fill up na mun ah, ava om ding, ava fill up pih ding kiseh ding; tua hi kei leh, lai thei lote, ong deihsak lo supervisor te'n amau deih bang aa na guang thei lai ding uh hi. Hih ngeingei kha ding uh hi.\nFormte zumpi ah akipuak ciangin zong mimuante seh in va zui thei leh deih huai kasa lai hi. Lampi ah deih bangin ki kheel thei ding hi. ( Ih gam om daan leh mite lungsin puak zia tawh kei upmawhna hi ).\nA simna mun zumpite ah zong ahih theih leh Zomi, mimuanhuaite,va ki phuum keei ding aa, va kihel in etcik ding thupi lai hi. Midangte-in, e'n, tat-ngam-huai isak lohte cikze peuhmah lo in ong hih ngam uh hi' cih mitsuan gige ni. Hih ngeingei kha ding uh ahi maw !\nMi tua zah tak aa dirty uh ahih ciangin, pilvang, ngentel, kuhkal, phincil takin, ong sem un. Form khia khin ta ci-in ,' yo-thaa ' tak leh lungmuang tak aa ih om phiuphiau mawk leh hi thei lo hi; ‘ mite tuabang hi thei mawk uh ‘, cih ong ngaihsun un. Ih formte nangawn a kipaihsim ding lauhuai lah lo ahi maw ! Zomi ahi lo, Census Committee te muang lua lo ding, pil gige, hak gige aa etcing den ding ong hanthawn nuam ing. Hih pen, maantak, siangtho tak aa census aki bawl ding deihna bulpi ahi hi. Thumaan tawh ih sepnate, Topa'n ong gualzawhpih ta hen.\n( 7 ) By: Zomi Paul Pau. ZAT\n3.2.2014 ni in TaMu khuapi ah ZCD/ GZA/ UZO/ ZRDP/ ZCLS/ ZAT/ ZYA te mawtawi 2 tawh Kalay khuapi pan pai in TaMu khuapi a' ih Zomi te leh ih U ih Nau Thado te Ka Te te Vai phei te Mipi 300 val TaMu Biakinnpi ah Census ( Mi kisim na) vai na sia tak in gen na ki nei in Dotna Dawn Na zong nasia tak in ki nei hi ih sang gam te a hi Zo/ Thado/ Kate te tawh ZOMI sung ah ki gawm khawm ding cih thukuppi in ki nei hi. Ih sanggam te Zo/Thado/Kate pan Chin a hihkei nak leh thupi sa uhhi ki gawm khawm ding in a tam zaw thukim uh hi. Lungdam.\n( 8 ) By: Thang Khawm Pau Zomi\nZomi Census 2014 tawh kisai in akitaangsam bang gending leh mipi tetung thuman thutak theisakding in ZCD,ZYA,ZRDP,ZOFA,GZA,ZOMUS, Siamsin,UZO leh adangdang pawlkhat te Kawlzaangkuam khua tuamtuam teng ah zinkawikawi in mipi tha kingah mahmah cihthu kiza hi. Tua ban ah asawtlo in Cikha township, Tozang township leh Tedim Township te ah alemthei bang in khuasim ah kuanding uh cihthu zong kiza hi. Sum peen atawmpeen kawlsum in K/s 80.000.000,00 bang beiding in kilam en a, Kawlgam sung a om Zomi mihau teng in siziau nuam himah hivaai ah leitung muntuamtuam a om Zomi kheempeuh kihelnuam ihihman gampua a te kizang masa ding hi.\nThu kai khawm\nSource ; Zomi Nam Net.\nItem Reviewed: ZOMI Code 914 Zatkim ding Muhna tuamtuam. Description: Rating: 5 Reviewed By: Cinpu Zomi